title: Bostonin kuristaja

text: Kolmetoista naista murhattiin 14. kesäkuuta 1962 – 4. tammikuuta 1964 Bostonin alueella. Iältään uhrit sijoittuivat 19 ja 85 ikävuoden välille. Jokainen uhri murhattiin omassa asunnossaan; heidät oli raiskattu ja sitten kuristettu vaatekappaleilla kuoliaaksi. Koska murtojälkiä ei löytynyt, uhrit ilmeisesti tunsivat hyökkääjän tai ainakin päästivät hänet sisään vapaaehtoisesti. Monia uhreista oli pahoinpidelty hirvittävin tavoin ja asunnot myllätty täysin sekaisin tavalla, jonka katsottiin viittaavan psykopaattiin.27. lokakuuta 1964 etsiväksi tekeytynyt tuntematon mies pääsi sisään erään nuoren naisen asuntoon. Hän sitoi uhrinsa sänkyyn ja raiskasi tämän, mutta keskeytti yhtäkkiä toimensa ja lähti paikalta anteeksi pyydellen. Poliisi otti naisen kuvauksen perusteella kiinni Albert Henry DeSalvon (3. syyskuuta 1930 – 26. marraskuuta 1973). Kun tämän valokuva julkistettiin, lukuisat naiset tunnistivat hänet samaksi mieheksi, joka oli käynyt heidän kimppuunsa. DeSalvo tuomittiin vuonna 1967 elinkautiseen vankeuteen useista seksuaali- ja omaisuusrikoksista. Vankilassa hän tunnusti olleensa myös Bostonin kuristaja. DeSalvon syyllisyyteen ei kuitenkaan uskottu. Hänet murhattiin selliinsä kuusi vuotta myöhemmin. DeSalvon surmaajaa tai surmaajia ei koskaan saatu selville.


title: Bostonin kuristaja

text: Myöhemmin tehtyjen tutkimusten perusteella on selvinnyt, että alkuperäisissä tutkimuksissa oli tehty huomattavia virheitä sekä kuulusteluissa kirjauksia merkitty väärin. Hänen tunnustuksissaan oli selkeitä ristiriitoja tosiasioiden kanssa. Esimerkiksi eräisiin uhreihin ei ollut kohdistunut sellaista väkivaltaa, kuin DeSalvo oli väittänyt. DeSalvo uskottiin lukeneen monia tunnustuksessaan kertomiaan seikkoja sanomalehdistä, joissa teoista raportoitiin erittäin yksityiskohtaisesti uhrien vaatetusta myöten. Lisäksi monet silminnäkijät kertoivat, ettei DeSalvo muistuttanut ulkonäöltään lainkaan Bostonin kuristajaa. DeSalvoa tutkineen psykiatrin mukaan tämä ei sopinut Bostonin kuristajan psykologiseen profiiliin. Bostonin kuristajan uskotaan olleen psykopaatti ja kärsineen vahvasta misogyniasta.


title: Bostonin kuristaja

text: Vuonna 2001 tehdyt DNA-testit eivät osoittaneet DeSalvoa syylliseksi Mary Sullivanin kuolemaan. Tuolloin saadut DNA-näytteet eivät kuitenkaan olleet niiden kunnon vuoksi käyttökelpoisia. DeSalvo antoi myös itse ymmärtää, että hän oli ottanut murhista syyt niskoilleen kuuluisuuden ja rikastumisen toivossa. Kesällä 2013 DeSalvon DNA:ta päästii vertaamaan uhreista löytyneeseen vieraaseen DNA:han, kun rikostutkijat saivat luvan DeSalvon haudan avaamiseen. Testien perusteella paljastui, että DeSalvo oli kyseisten murhien tekijä 99,99% todennäköisyydellä.


title: Bostonin kuristaja

text: Albert DeSalvo tutustui vankilassa elinkautista vankeusrangaistusta istuneeseen George Nassariin, jolla oli tuomiot kahdesta murhasta. Sittemmin on pidetty mahdollisena, että DeSalvo saattoi saada tietoja kuristusmurhista Nassarilta. Nassaria on luonnehdittu vaaralliseksi ja manipuloivaksi psykopaatiksi, jonka älykkyysosamäärä on neron tasolla. Nassar sopi Bostonin kuristajan profiiliin ja muistutti kuvattua epäiltyä myös ulkonäöltään. Myös eräs mahdollisesti Bostonin kuristajan kanssa keskustellut nainen kertoi Nassarin ja kohtaamansa miehen ulkonäöllisestä samankaltaisuudesta. Kyseinen tuntematon mies oli yrittänyt päästä naisen asuntoon väittämällä itseään maalariksi, jonka oli määrä kartoittaa asuntoon tekeillä olevaa maalausurakkaa. Nainen ei päästänyt miestä sisään ja myöhemmin hänelle selvisi, ettei mitään maalausurakkaa ollut todellisuudessa edes suunnitteilla.


title: Bostonin kuristaja

text: Vuonna 1968 tapauksesta tehtiin elokuva "Bostonin kuristaja", jossa DeSalvoa esitti Tony Curtis. Muissa osissa nähtiin Henry Fonda ja George Kennedy.


title: Pikku Huopalahti

text: Pikku Huopalahti () on samannimisen lahden rannalla sijaitseva, pääosin 1990-luvulla rakennettu noin 10 000 asukkaan asuinalue Länsi-Helsingissä. Värikäs alue on jonkinlainen vastaisku 1970-luvun harmaille betonilaatikoille; tyylillisesti se lähestyy niin sanottua Oulun koulun arkkitehtuuria, jota kutsutaan myös huvimajatyyliksi tai "muumitaloiksi". Asuinalue myötäilee merenrantaa. Paciuksenkadun varressa on myös toimistoja, kuten pikaruokaketju McDonald's Oy:n Suomen pääkonttori. Sylinterinmuotoisessa rakennuksessa sijaitsee myös ketjun ravintola.


title: Pikku Huopalahti

text: Alueen itäreunassa Mannerheimintien varressa sijaitsi vuoteen 2005 saakka Tilkan sotilassairaala, jota ympäröi laaja puutarhamainen tontti. Sairaalan poistuttua alueelta myös osa sen entisestä tontista on rakennettu asuntoalueeksi.


title: Pikku Huopalahti

text: Pikku Huopalahti muodostettiin virallisesti osa-alueeksi vuoden 2013 alusta, kun kaupunginhallitus oli tehnyt päätöksen Helsingin alueellisen jaon muutoksista. Se on kuitenkin osa-alueena sikäli poikkeuksellinen, että se käsittää kolmeen eri kaupunginosaan kuuluvia alueita. Pienalue 1 alueen eteläosassa kuuluu Meilahteen, pienalue 2 alueen keskiosassa Ruskeasuohon ja pienalue 3 alueen luoteisosassa Haagaan.


title: Pikku Huopalahti

text: Ennen asuinalueeksi rakentamista alueella sijaitsi muun muassa romuttamoja, autokorjaamoja ja vanhojen tavaroiden kauppoja vaatimattomissa parakeissa. Aluetta kutsuttiin nimellä Köyhien Stockmann, Romu-Stocka. Nykyisen Pikku Huopalahden puiston keski- ja pohjoisosassa ja viereisten korttelien alueella on aiemmin toiminut kaatopaikka sekä ”Köyhien Stockmann”, joiden jäljiltä maaperää on aluetta rakennettaessa paikoin puhdistettu ja paikoin kapseloitu suojaavan bentoniitti- tai lentotuhkakerroksen ja maatäytön alle. Tarkemmat tiedot puhdistetuista alueista ja kapseloiduista maista on Helsingin ympäristökeskuksessa.


title: Pikku Huopalahti

text: Pikku Huopalahden keskeinen katu Korppaanmäentie on nimetty Korpas-nimisen talon mukaan. Ruotsin kuninkaan vouti Anders Korp omisti 1560-luvulla tiluksen Huopalahden kylässä ja Korpas-nimi on johdettu hänen sukunimestään.


title: Pikku Huopalahti

text: Vuosina 1986–2000 rakennettu Pikku Huopalahti on Suomen mittakaavassa pisimmälle vietyä postmodernismia, varsinainen ”Legolandia”, jossa pastellisävyiset värit kirkuvat vaaleanpunaista, violettia ja turkoosia. Alueella on paljon matalia kolmikerroksisia taloja, intiimejä sisäpihoja, vinoja rakenteita, torneja.


title: Pikku Huopalahti

text: ”Legolandia-efekti” on räikeimmillään alueen pohjoisosassa. Muualla katunäkymät ovat kaupunkimaisempia, varsinkin eteläisimmässä osassa, joka valmistui myöhemmin. Matalat rakennukset sijoittuvat sivukatujen varsille, korkeammat pääväylien Korppaanmäentien, Tilkankadun ja Paciuksenkaaren varrelle.


title: Pikku Huopalahti

text: Taloista mainittakoon erikseen Reijo Jallinojan suunnittelema Terassitalo, joka on ainutlaatuinen korkea maamerkki. Lähiökapakoista mainittakoon Sir Olavi pohjoisessa ja Felt Bay etelässä.


title: Pikku Huopalahti

text: Pikku Huopalahden rannat ovat enimmäkseen puistoaluetta paitsi lahden perukassa, jossa sen rannalla on Tilkantori. Haaganpuro laskee Pikku Huopalahteen Tilkantorin länsipuolella, ja sen suu on padottu siten, että paikalle on muodostunut pieni keinotekoinen vesiputous. Tilkantorin läheisyyteen on siirretty myös entinen Tapanilan asemarakennus, joka on asukasjärjestöjen käytössä.


title: Pikku Huopalahti

text: Helsinkiläisellä Pariisin kevät -yhtyeellä on kappale nimeltä ”Pikku Huopalahti”.


title: Rockettes

text: Rockettes on Helsingin Taitoluisteluklubin (HTK) senioritasolla kilpaileva muodostelmaluistelujoukkue, joka perustettiin vuonna 1984 ja joka on Suomen vanhin muodostelmaluistelujoukkue. Rockettesin valmentajana toimii Kaisa Arrateig (o.s. Nieminen).


title: Rockettes

text: Joukkue on voittanut kymmenen senioreiden Suomen mestaruutta sekä MM-kultaa vuosina 2008, 2010 ja 2011.


title: Rockettes

text: Precision-ryhmä Hopeaparaati perustettiin harrastelijaluistelijoista vuonna 1984. Valmentajina olivat Anu Jääskeläinen, Virve Noiva, Seija-Maria Tuukkanen sekä Outi Kunnas.


title: Rockettes

text: Kauden 1985–1986 ohjelma oli nimeltään "Black and Pink". Luistelijoita oli 16. Valmentajina jatkoivat Seija-Maria Tuukkanen ja Outi Kunnas. Joukkue voitti kansallisen loppukilpailun.


title: Rockettes

text: Kaudella 1986–1987 Suomen muodostelmaluistelu jaettiin seniori- ja juniorisarjoihin. Rockettesiksi nimetty joukkue kilpaili seniorisarjassa. Loppukilpailussa se sijoittui toiseksi. Ohjelmana oli "Quick Step". Seuraavien vuosien loppukilpailuista Rocketsin saaliina oli kolme peräkkäistä seniorikultaa (1988, 1989, 1990).


title: Rockettes

text: Kaudella 1988–1989 suomalaisjoukkueet lähtivät ensimmäistä kertaa ulkomaille kilpailemaan. Rockets osallistui Kanadassa järjestetyn kilpailun juniorisarjaan. Tästä kaudesta lähtien joukkue on osallistunut joka vuosi kansainvälisiin kilpailuihin ulkomailla ja Suomessa.


title: Rockettes

text: Kaudella 1990–1991 The Rockets siirtyi kilpailemaan junioreihin. Sääntömuutosten myötä juniorijoukkueen enimmäiskooksi tuli 20. Vuosina 1990–1992 juniorisarja oli poikkeuksellisesti Suomen pääsarja. Ensimmäisissä suomenmestaruuskilpailuissa Turussa 1991 The Rockets kruunattiin sarjan Suomen mestariksi.


title: Rockettes

text: Syksyllä 1991 joukkueen nimi muutettiin nykyiseen muotoonsa - "Rockettes" - seuran juniorijoukkueiden yhdistyessä. Kaudella 1991–1992 musiikkina oli Säkkijärven polkka. Helsinki Precision -kilpailussa Rockettes voitti ensimmäistä kertaa kansainvälisesti. Kilpailukausi päättyi keväällä SM-kultaan. Valmentajina toimivat Anu Jääskeläinen ja Outi Kunnas.


title: Rockettes

text: Kaudelle 1992–1993 Rockettes siirtyi seniorisarjaan ja valmentajaksi tuli Pia Linnonmaa. Uuden tyyppisellä "Kauhu"-ohjelmallaan joukkue menestyi kansainvälisesti ja luisteli Suomen mestariksi. Ensimmäisissä PM-kilpailuissa Ruotsissa se sijoittui parhaana suomalaisjoukkueena toiseksi. Joukkue esiintyi myös taitoluistelun EM-kilpailuissa Jorma Uotisen koreografialla.


title: Rockettes

text: Rockettes uusiutui kaudelle 1993–1994, mutta menestyi "Tango"-ohjelmallaan. Kansainvälisissä kilpailuissa Turussa joukkue tuli viidenneksi. Keväällä kausi päättyi mestaruuskahveihin.


title: Rockettes

text: Kaudella 1994–1995 Rockettes osallistui kansainvälisiin kilpailuihin Pohjois-Amerikassa ja sijoittui pronssille Snowflake International -kilpailuissa. Joukkue jäi kuitenkin ensimmäisen kerran ilman Suomen mestaruutta. Rockettes tuli hopealle ja Marigold voitti kultaa.


title: Rockettes

text: Kaudella 1995–1996 järjestettiin ensimmäiset epäviralliset maailmanmestaruuskilpailut (World Challenge Cup) Yhdysvalloissa. Rockettes edusti Suomea yhdessä Team Uniquen kanssa. Sijoitus oli viides, minkä ansiosta Suomi sai kaksi maakohtaista kilpailupaikkaa seuraavan vuoden maailmancupiin.


title: Rockettes

text: Seuraavalla kaudella Rockettes kilpaili ohjelmilla "Blues" ja "Giselle". Joukkue kilpaili kansainvälisesti Kanadassa, Ruotsin PM-kisoissa ja Turun isännöimässä World Challenge Cupissa, jossa joukkueen sijoitus oli seitsemäs.


title: Rockettes

text: Rockettesin valmentaja Pia Linnonmaa muutti Ranskaan 1997 ja valmentajaksi tuli Kaisa Nieminen. Uudella kokoonpanolla joukkue voitti Suomen mestaruuden ja pärjäsi kansainvälisillä areenoilla. Rockettes voitti Ruotsissa käydyissä kilpailuissa ensimmäistä kertaa Ruotsin Team Surprisen. Italiassa sijoitus oli neljäs ja maailmancupissa joukkue sijoittui seitsemänneksi. Kilpailuohjelmina olivat Kaisa Niemisen "Tulilintu"-lyhytohjelma sekä Pia Linnonmaan "Revontuli"-vapaaohjelma.


title: Rockettes

text: Kaudella 1998–1999 Rockettes ylsi mitaleille "Jive"-lyhytohjelmalla ja "Hamlet"-vapaaohjelmalla kaikissa kilpailuissa, joihin se osallistui. Joukkue muun muassa saavutti pronssia USA:ssa. Turun SM-kisoissa mestaruus varmistui erinomaisella vapaaohjelmalla ja Tanskan PM-kisoista tuli pronssimitali. Rockettes luisteli Suomelle ensimmäisen arvokisamitalin voittaessaan pronssia lajin maailmancupissa Ruotsissa.


title: Rockettes

text: Kaudella 1999–2000 Helsingissä järjestettiin Finlandia Cup -kilpailu. Rockettes esitti uuden "James Bond" -lyhytohjelmansa ja sijoittui toiseksi. Suomen mestaruudesta käyty kamppailu päättyi Rockettesin osalta hopeaan. Yhdysvalloissa järjestetyissä lajin ensimmäisissä maailmanmestaruuskilpailuissa keväällä 2000 Rockettes saavutti neljännen sijan.


title: Rockettes

text: Kausi 2000–2001 oli Rockettesille menestys. Joukkue voitti kaikki kotimaiset kilpailut sekä Floridassa järjestetyn kovatasoisen kansainvälisen kilpailun. Kausi päättyi joukkueen noustua Helsingin MM-kilpailuissa lyhytohjelman vastoinkäymisten jälkeen kokonaiskilpailun hopealle.


title: Rockettes

text: Seuraavaan kauteen Rockettesin kokoonpano muuttui merkittävästi. Alkukauden takeltelujen jälkeen joukkue saavutti oikean suunnan ja saavutti voiton Italiassa sekä SM-hopean. Loppukauden rutistus ei riittänyt MM-koneeseen ja joukkueen kausi 2001–2002 päättyi SM-kilpailuihin.


title: Rockettes

text: Rockettes luisteli kaudella 2002–2003 "Sadetanssi"-lyhytohjelman ja "Diamonds"-vapaaohjelman. Joukkue uusi voiton Italiassa, mutta se ei riittänyt MM-kisapaikkaan, kun SM-kilpailuissakin joukkue jäi pronssille.


title: Rockettes

text: Kaudella 2003–2004 Rockettes toi jäälle lyhytohjelmassa "Kleopatran" sekä vapaaohjelmassa "Evitan" tarinan. Taistelun jälkeen Rockettes ratkaisi itselleen toisen Suomen MM-edustuspaikoista. Kroatiassa Rockettes saavutti kahden poissaolovuoden jälkeen pronssiset MM-mitalit.


title: Rockettes

text: Kausi 2007–2008 oli erittäin voitokas Rockettesille, sillä joukkue voitti sekä Suomen mestaruuden että maailmanmestaruuden. Edellisen kauden maailmanmestaruuskisoista putoaminen paikattiin voittamalla kultaa tuplasti. Joukkue voitti kaudella myös kaikki muut kilpailut joihin se osallistui.


title: Rockettes

text: Kausina 2009–2010 ja 2010–2011 joukkue ylsi molempina sekä Suomen että maailman mestariksi. Vuoden 2011 MM-kilpailu käytiin huhtikuussa Helsingin Jäähallissa, jolloin Rockettes toi Suomelle yhdessä Helsingin Luistelijoiden Marigold IceUnityn kanssa toisen perättäisen kaksoisvoiton.


title: Savela (Helsinki)

text: Savela () on parintuhannen asukkaan asuinalue Koillis-Helsingissä, pääradan ja Vantaanjoen välissä, Pukinmäen kaupunginosassa.


title: Savela (Helsinki)

text: Savela eli "Savikylä" on perustettu Pukinmäen kartanon "Söderäng"- eli "Eteläniitty"-nimiselle alueelle vuosien 1907-1912 välisenä aikana. Suunnitelmissa oli palstoittaa pienempiä tontteja junaradan eteläpuolelta Savelasta suomenkielisille työläisille. Radan pohjoispuolella Pukinmäessä tuli myyntiin suurempia tontteja ruotsinkieliselle herrasväelle. Kielijako ei kuitenkaan toteutunut aivan suunnitelmien mukaan.


title: Savela (Helsinki)

text: Savelan maaperä on hyvin savista, mistä juontuu alueen nimikin. Tonttien alla saattaa olla savea jopa 30 metriä. Ensimmäiset talot olivat puisia omakotitaloja. Vuoden 1942 rakennussuunnitelmassa alue vahvistettiin asuinalueeksi. 1960-luvulla vanhat talot olivat jo rappeutuneet. Alueelta puuttui kunnallistekniikka ja se oli Vantaanjoen tulva-aluetta. Savelaa uhkasikin 1960- ja 1970-luvun vaihteessa kaavoitus osittain viheralueeksi ja omakotitonttien joutuminen kaupungille. Lopulta alue muutettiin kuitenkin omakotialueesta kerrostaloalueeksi.


title: Savela (Helsinki)

text: 1980- ja 1990-luvuilla alueelle on rakennettu lähinnä matalia kerrostaloja.


title: Savela (Helsinki)

text: Savelassa on skeittipuisto ja ruokakauppa sekä Shell Pukinmäki.


title: Tukholman metro

text: Tukholman metro () on Ruotsin ainoa metrojärjestelmä maan pääkaupungin Tukholman seudulla. Tukholman metroverkko muodostuu kolmesta linjasta ja sadasta asemasta. Asemista 47 on maan alla ja 53 maan päällä. Varsinaisen metroliikenteen voidaan katsoa alkaneen lokakuussa 1950, mutta jo ennen tätä useita nykyisen metroverkoston osia oli käytössä muina raidejoukkoliikenteen muotoina 1930-luvulta lähtien. Viimeksi verkostoa on laajennettu Skarpnäckiin vuonna 1994.


title: Tukholman metro

text: Sekä 108 kilometrin raidepituudellaan että noin miljoonalla päivittäisellä matkustajallaan tarkasteltuna metrojärjestelmä on maailman 36. laajin. Tukholman metro on sen palveleman alueen väestöpohjaan suhteutettuna yksi maailman laajimmista metroverkostoista.


title: Tukholman metro

text: Metroliikenteen tilaajana toimii AB Storstockholms Lokaltrafik (SL) ja liikenteenharjoittajana on toiminut marrakuusta 2009 alkaen hongkongilainen MTR Corporation. Aiemmin metroa on liikennöinyt muun muassa vuosina 2005–2009 ranskalainen Veolia Transport.


title: Tukholman metro

text: 30. syyskuuta 1933 käyttöön vihitty tunneli "Södertunneln" Södermalmin läpi oli ensimmäinen askel jo olemassa olevien esikaupunkeja palvelevien rautateiden muuntamisessa metroksi siirtämällä keskikaupungin läpi kulkeva osuus tunneliin. Liikenne hoidettiin aluksi raskailla raitiovaunuilla, joita nykyään usein nimitetään "premetroksi". Järjestelmän nimi "Tunnelbanan" (tunnelirata) on myös peräisin tältä ajalta. Alkuperäisellä kolmella asemalla Södermalmilla (Slussen, Södra Bantorget (nykyään Medborgarplatsen) ja Ringvägen (nykyään Skanstull) oli sisäänkäyntien edessä kyltit, joissa oli ympyröity "T". T:n sivuilla oli sanat "TUNNEL" ja "BANAN".


title: Tukholman metro

text: Vuonna 1950 rata muutettiin Slussenin ja Hökarängenin välillä liikennöitäväksi sille pitkään tyypillisillä metrojunilla. Liikenne alkoi 1. lokakuuta, ja metrosta tuli raitioliikenteestä erillinen liikennemuoto. Vuonna 1952 avattiin linja keskustasta läntisiin lähiöihin, ja vuonna 1957 kaksi erillistä linjaa liitettiin toisiinsa keskusrautatieaseman ja vanhan kaupungin kautta. Punainen linja avattiin vuonna 1964 ja sininen vuonna 1975. Viimeisin lisäys vihreään linjaan valmistui vuonna 1994, punaiseen linjaan vuonna 1978 ja siniseen linjaan vuonna 1985.


title: Tukholman metro

text: Tukholman metro tunnetaan hyvin sen asemilla olevasta taiteesta; metroa on kutsuttukin maailman pisimmäksi taidenäyttelyksi. Monilla asemilla on jätetty näkyviin kalliota, erityisesti sinisellä linjalla.


title: Tukholman metro

text: Tukholman metrojunat liikennöivät pääsääntöisesti vasemmanpuoleisen liikenteen mukaan, koska Ruotsissa oli vielä metron rakentamisen alkuaikana myös tieliikenteessä vasemmanpuoleinen liikenne.


title: Tukholman metro

text: Tukholman metrojunat ottavat sähkön raiteen viereen sijoitetusta sivuvirtakiskosta, jossa vihreällä ja punaisella linjalla on 650 voltin tasavirta, sinisellä linjalla 750 voltin tasavirta. Käytössä on 271 modernia vaunua, mutta myös vanhempia 1970- ja 1980-luvun vaunuja on noin 200. Junien huippunopeus on 80 km/h punaisella ja sinisellä linjalla, vihreällä 70 km/h. Laitureiden kohdalla rajoitus on 50 km/h. Junien maksimikiihtyvyys on 0,8 m/s². Täysimittaisella junalla on pituutta noin 140 metriä. Raideleveys on myös Ruotsin rautateillä käytettävä eurooppalainen standardileveys 1 435 millimetriä.


title: Tukholman metro

text: Kuljettaja operoi itse junan ovia. Koska asemalaiturit eivät aina ole täysin suoria ja toisaalta junat pitkiä, kuljettaja joutuu yleensä nousemaan ja kurkistamaan oman ovensa kautta, milloin ovet voi sulkea. Osalla asemista on kameroita ja näyttöjä helpottamassa kuljettajalle ovien sulkemista.


title: Tukholman metro

text: Suurin osa vaunuista on 2000-luvun taitteessa valmistettua "Vagn 2000" (C20)-mallityyppiä. Junayksikön pituus on 46,5 metriä, ja täysimittaisessa junassa on yhteenkytkettynä kolme yksikköä. Varsinkin yöaikaan liikenteessä on usein myös lyhyempiä, kahden yksikön ja joskus jopa yhden yksikön mittaisia lyhennettyjä junia. Yksikössä on 126 istuma- ja 186 seisomapaikkaa, jolloin koko junan kapasiteetti on yli 1 000 matkustajaa.


title: Tukholman metro

text: Vanhempia, 1970- ja 80-luvuilla valmistettuja vaunuja on yhä käytössä sinisellä ja punaisella linjalla. Yksi junayksikkö on 17,62 metriä pitkä, 2,8 metriä leveä ja 3,8 metriä korkea. Vaunussa on 48 istumapaikkaa. Laituripituus mahdollistaa enintään kahdeksan vaunun yhteenkytkemisen. Alkuperäisistä vaunusarjoista on jäljellä enää C6H, C14 ja C15, ja nekin on määrä poistaa käytöstä vuoteen 2021 mennessä.


title: Tukholman metro

text: Vuonna 2019 punaisella linjalla on tarkoitus ottaa käyttöön 48 uutta C30-mallinimeä kantavaa junaa. Niissä penkit ovat junan toisella laidalla sivuttain, ja lisäksi ovien määrää on lisätty. Muutokset vähentävät istuinpaikkoja, mutta tehostavat junan lastaamista ja purkamista sekä nostavat kokonaismatkustajamäärää.


title: Tukholman metro

text: Suljetun lippujärjestelmän takia jokaisella aseman sisäänkäynnillä on portit, jotka avautuvat lippua näyttämällä - asemalta poistuessa lippua ei tarvitse näyttää. Jokaisella sisäänkäynnillä on myös ns. "stationvärd", jonka tehtävänä on valvoa porttien väärinkäyttöä, avustaa matkustajia ja myydä lippuja. Tämän johdosta suurimmalla osasta asemia on vain yksi lippuhalli, jolla saattaa olla useampia sisäänkäyntejä.


title: Tukholman metro

text: Kaikki asemat ovat täysin esteettömiä, sillä jokaisella asemalla on vähintään yksi hissi. Puolen metrin päässä laiturin reunasta on korostereuna. Lähes jokaisella asemalla siirtymä junan ja laituritason välillä on myöskin täysin esteetön. Aivan suurempia asemia ja syvempiä asemia lukuun ottamatta asemilla on verrattain paljon portaita, ja liukuportaiden määrä on melko pieni. Toisaalta myös suurimmalta T-Centraleninkin asemalta löytyy paljon portaita liukuportaiden rinnalta. Pisimmiltä siirtymäkäytäviltä löytyy myös liukukäytäviä.


title: Tukholman metro

text: Suurin osa asemista on nimetty sen palveleman kaupunginosan mukaan: "Akalla", "Alvik", "Hässelby gård". Vain yksi asema, "Rådmansgatan", on nimetty kadunnimen mukaan. Jotkin asemat, kuten "Tekniska högskolan", "Globen," "Danderyds sjukhus", on nimetty lähistöllä sijaitsevan merkittävän käyntikohteen mukaan.


title: Tukholman metro

text: Jokaisella linjalla on oma tunnusvärinsä, joka on merkittynä linjakarttoihin ja joihinkin asemaopasteisiin. Sen sijaan junat ovat aina sinisiä. Linjoilla on myös numerot, mutta junissa lukee vain sen määränpää ilman linjanumeroa.


title: Tukholman metro

text: Uusissa junissa on automaattiset kuulutukset seuraavan aseman nimestä. Tärkeimpien vaihtoasemien kohdalla ilmoitetaan myös vaihtoyhteydet ja ovien avautuessa junan määränpää. Vanhemmissa junissa kuljettaja kuuluttaa itse, ja myös uudemmissa hän voi halutessaan varoittaa esimerkiksi ovien sulkeutumisesta. Uusien junien sisällä on näyttö, jossa lukee seuraavan aseman nimi, junan pysähtyessä sen määränpää ja aika ajoin erilaisia turvallisuuteen liittyviä tiedotteita. Junan sisällä on jokaisella ovella myös pelkistetty metrolinjaston kartta ja turvallisuusohje.


title: Tukholman metro

text: Laitureilla, aseman sisäänkäynneillä ja pitkien siirtymien varsilla on näyttöjä, joiden ylärivillä lukee seuraavan junan määränpää ja aika lähtöön ja alarivillä rullaavana seuraavat lähdöt ja mahdollisesti poikkeustiedotteita. Staattiset opasteet ovat olleet perinteisesti sinikeltaisia, mutta muun muassa T-Centralenin ja Liljeholmenin asemilla on otettu käyttöön uusia, harmaita opastetauluja.


title: Tukholman metro

text: Kuulutukset ovat vain ruotsiksi, mutta suurin osa muusta materiaalista on aina myös englanniksi. Lisäksi T-Centralenilla ja joissakin metrokartoissa myös "tunnelbana"-nimi on käännetty suomen/englannin "metro"-vastikkeen lisäksi saksaksi "U-Bahn".


title: Tukholman metro

text: Tukholman alla on toinen, "Tunnelbana"-järjestelmään liittymätön maanalainen rautatie. Usein tätä kutsutaan nimellä "Stockholms hemliga tunnelbana". Kyseessä on Östermalmilta Kungsholmeniin johtava kapearaiteinen rautatie, jota käytetään maanalaisen kaukolämpölinjan huoltamiseen. Radan omistaa Birka Energi ja sen raideleveys on 600 millimetriä.


title: Tukholman metro

text: Tukholman metroa ei ole laajennettu tai suuremmin muutettu sitten 1990-luvun, mutta 2020-luvulla metroa on jälleen tarkoitus laajentaa useisiin suuntiin sekä nykyisillä linjoilla että yhdellä kokonaan uudella linjalla. Yhteistä laajennuksille on se, että ne kytkevät metroverkkoa paremmin muuhun Tukholman alueen raideliikenteeseen ja mahdollistavat uusien asuinalueiden rakentamisen. Laajennustöiden arvioitu kustannusarvio on lähes 30 miljardia kruunua.


title: Tukholman metro

text: Tukholman seudun kunnat, Ruotsin valtio ja Tukholman läänin maakäräjät ovat sopineet yhdessä vuonna 2013 joukkoliikenteen parantamiseen tähtäävistä toimenpiteistä, kuten muun muassa metron laajentamisesta Nackaan, Barkarbyhyn, Kungsträdgårdenin ja Gullmarsplanin välille sekä uudesta linjasta Arenastadeniin.


title: Tukholman metro

text: Sinistä linjaa jatketaan kummastakin päästä: Akallasta linja jatkuu Barkarbyn asemalle, jossa on vaihtoyhteys pendeltåg-lähijuniin. Kokonaan maan alle rakennettavan, neljän kilometrin pituisen osuuden varrelle valmistuu lisäksi Barkarbystadenin asema palvelemaan samannimistä uutta asuinaluetta. Rakentaminen on tarkoitus aloittaa vuonna 2018, ja radan avautua liikenteelle vuonna 2024.


title: Tukholman metro

text: Toisesta päästä sinistä linjaa jatketaan Kungsträdgårdenilta meren alla Södermalmin ja Sicklan kautta Nackaan. Uudet, maanalaiset asemat valmistuvat Sofiaan, Hammarbyn kanavaan, Sicklaan, Järlaan ja Nackan keskukseen. Linjauksen tavoitteena on paitsi parantaa merkittävästi kasvavan Nackan kunnan joukkoliikenneyhteyksiä myös keventää metron tämänhetkiseen pullonkaulaan, Slussenin ja T-Centralenin välille kohdistuvaa ruuhkaa. Meren alituksen takia rata kulkee nykymetroon verraten syvällä: esimerkiksi Sofian asema joudutaan rakentamaan yli sadan metrin syvyyteen, eli lähes kaksi kertaa syvemmälle kuin esimerkiksi Helsingin metron syvimmät kohdat. Asemalle tullaan kulkemaan liukuportaiden sijasta vain suurehkoilla pikahisseillä. Lisäksi uusi rata kytketään nykyiseen vihreän linjan Hagsätran haaraan rakentamalla yhdysraide Sofian ja Gullmarsplanin välille. Rata nousee nykyisen radan tasalle niin syvältä, että nykyiset Globenin ja Enskede gårdin asemat joudutaan korvaamaan uudella, syvemmälle rakennettavalla asemalla. Gullmarsplanin nykyisen asemahallin alle rakennetaan sinisen linjan oma asemahalli 70 metrin syvyyteen. Uuden, 12,5 kilometriä pitkän radan rakentaminen sijoittuu vuosille 2018−2026.


title: Tukholman metro

text: Kokonaan uusi, keltainen linja, on tarkoitus rakentaa nykyisen vihreän linjan asema Odenplanilta Arenastadeniin Solnan kunnan alueelle. Tälle 4,1 kilometriä pitkälle radalle on suunniteltu rakennettavan kaksi uutta asemaa, Hagastadeniin ja Arenastadeniin; lisäksi Hagalundiin tehdään asemavaraus. Arenastaden on aluksi linjan pääteasema, mutta linjaa on suunniteltu jatkettavan myöhemmin pohjoiseen. Odenplanilla linja kytkeytyy nykyiseen vihreän linjan rataan kohti etelää, jossa keltaiselle linjalle annetaan vihreän linjan jompikumpi pääteasemista, Skarpnäck tai Farsta strand. Rakennustyöt aloitetaan myöskin vuonna 2018 ja liikenne uudella linjalla alkanee vuonna 2024.


title: Tukholman metro

text: Kasvavan junamäärän johdosta vihreän linjan Hagsätran haaralla olevaa Högdalenin varikkoa laajennetaan maan alle, ja lisäksi se kytketään uudella yhdysradalla Farsta strandin haaraan.


title: CPAN

text: Comprehensive Perl Archive Network (CPAN) on laaja kokoelma Perlillä kirjoitettuja ohjelmia, moduuleita ja dokumentaatiota. Sen pääsivusto on cpan.org, minkä lisäksi arkisto on peilattu moniin muihin paikkoihin Internetissä.


title: CPAN

text: Kuten monissa muissa ohjelmointikielissä, Perlissä voi käyttää ulkoisia kirjastoja, jotka sisältävät uudelleenkäytettävää koodia. Niitä kutsutaan "moduuleiksi". Moduulit asennetaan UNIX-tyyppisissä järjestelmissä yleensä hakemistoihin "/usr/lib/perl5", "/usr/local/lib/perl5" ja niiden alihakemistoihin.


title: CPAN

text: Perl sisältää muutamia päämoduuleita, joita tarvitaan usein. Esimerkiksi "ExtUtils::MakeMaker", jota käytetään laajennusmoduulien kääntämiseen ja CGI.pm, jota käytetään CGI-ohjelmien toteuttamiseen.


title: CPAN

text: CPAN:in päätarkoitus on auttaa ohjelmoijia löytämään helposti moduulit ja skriptit jotka eivät tule normaalin Perl-jakelun mukana. Sitä käytetään myös uusien Perl-versioiden levittämiseen, kuten myös rinnakkaisprojektien, kuten Parrotin levittämiseen.


title: CPAN

text: CPAN on tärkeä lähde Perl-ohjelmoijille. Sen sisältämät 9000 moduulia voivat säästää ohjelmoijalta helposti viikon työn. Jotkut niistä, kuten DBI-moduulit, joita käytetään SQL-tietokantojen käsittelyyn, ovat lähes korvaamattomia. Toiset, kuten "List::Util"-moduuli on vain erittäin hyödyllinen moduuli, joka sisältää muutaman yleisesti käytetyn funktion.


title: Samuel Scheidt

text: Samuel Scheidt (kastettu 3. lokakuuta 1587 Halle – k. 24. maaliskuuta 1654) oli saksalainen säveltäjä, urkuri ja opettaja barokin ajan alussa.


title: Samuel Scheidt

text: Samuel Scheidt syntyi Hallessa mutta muutti musiikinopintojen jälkeen Amsterdamiin opiskelemaan säveltäjä Jan Pieterszoon Sweelinckin johdolla. Palattuaan Halleen hän ryhtyi hoviurkuriksi ja myöhemmin kapellimestariksi Brandenburgiin. Toisin kuin monet muut saksalaiset muusikot hän jäi kolmikymmenvuotisen sodan ajaksi Saksaan. Hän tuli toimeen opettajan tehtävissä ja tekemällä muita tilapäistöitä, kunnes tilanne rauhoittui ja hän pääsi palaamaan kapellimestariksi.


title: Samuel Scheidt

text: Scheidt oli ensimmäinen merkittävä saksalainen barokkisäveltäjä ja -urkuri. Hänen myötään alkoi kehittyä tyypillinen pohjoissaksalainen tyyli, johon uskonpuhdistus merkittävästi vaikutti. Etelä-Saksassa ja eräissä muissa Euroopan valtioissa Roomasta tulevat vaikutteet olivat yhä vahvoja, joten suurin osa musiikista noudatti Italian mallia. Juuri Rooman vaikutuksen alta irtautuneet protestanttiset alueet sen sijaan loivat uutta ja kehittivät erilaisia tyylittelyjä kuin naapurinsa.


title: Samuel Scheidt

text: Scheidtin musiikin voi jakaa kahteen osaan: soitinmusiikkiin, lähinnä urkumusiikkiin, ja laulumusiikkiin, jota esitetään joko "a cappella" tai basso continuon tai muun ajalle ominaisen soittimen säestyksellä. Hänen urkumusiikkiaan arvostettiin tuohon aikaan hyvin paljon, vaikka se nykyisin on Johann Sebastian Bachin teosten varjossa. Suurimman osan soitinmusiikistaan hän sävelsi uruille.


title: Hanne

text: Hanne on kansainvälinen naisen etunimi. Väestörekisterikeskuksen nimipalvelun mukaan Hanne-nimisiä on Suomessa ollut kirjoilla vuoden 2009 loppuun mennessä noin 2120 naista ja noin 70 miestä. Nimen alkuperä on heprealainen nimi Hannah, "armo". Hannea voidaan käyttää myös Johanna-nimen puhuttelumuotona.


title: Hanne

text: Hanne viettää nimipäivää 21. heinäkuuta, jolloin juhlivat myös Johanna, Hanna, Jenni, Jenna, Jonna, Hannele ja Joanna. Kalenterissa Hanne on ollut vuosina 1984-1988 ja uudestaan vuodesta 1995.


title: Suurmetsä

text: Suurmetsä () on 15 500 asukkaan kaupunginosa Koillis-Helsingissä. Suurmetsään kuuluvat osa-alueet Puistola, Heikinlaakso, Tattarisuo, Alppikylä ja Jakomäki. Suurmetsän nimi vahvistettiin vuonna 1962, jolloin kaupunginosa myös jaettiin nykyisiin osa-alueisiinsa. Suurmetsän alue liitettiin Helsinkiin Vantaasta suuressa alueliitoksessa vuonna 1946. Helsingin piirijaossa Puistola, Heikinlaakso, Tattarisuo ja Alppikylä kuuluvat "Puistolan peruspiiriin", ja Jakomäki muodostaa oman peruspiirinsä. Kaupunginosan nimen perustana oleva Storskog esiintyy paikannimenä jo 1760-luvun kartoissa.


title: Suurmetsä

text: Suppeammassa merkityksessä Suurmetsäksi kutsutaan tietyissä yhteyksissä ainoastaan Huokotien pohjoispuolella olevaa kaupunginosaa eli Pohjois-Jakomäkeä, jonka läheisyydessä sijaitsee Vantaan Vaarala. Suurin osa Suurmetsän kerrostaloasunnoista on omistusasunto-osakkeita tai yksityishenkilöiden niitä vuokraamia. Suurmetsää alettiin rakentaa 1970-luvulla, jolloin alueelle valmistui asunto-osakeyhtiöitä Mätästielle ja Kalteentielle. Alueen asukkaiden keskuudessa Suurmetsä on vakiintunut nimeksi asuinalueesta jo varhaisessa vaiheessa. Jakomäen kerrostalolähiöllä ja kaupungin vuokrataloilla oli 1970-luvulla huono maine, jonka vuoksi uudelle alueelle haluttiin etenkin asuntoilmoituksissa selkeästi Jakomäestä erottuva nimi, joka viitannee alueen metsäiseen ympäristöön tai karttojen virhetulkintaan siitä, että Suurmetsällä tarkoitettaisiin vain Huokotien pohjoispuolta.


title: Suurmetsä

text: Alueen kaavaan merkityt puistot ovat pääosin metsiä. Kalteentien päätepysäkin lähettyvillä Huokotien pohjoispuolella sijaitsee useita päiväkoteja, Suurmetsän hiekkakenttä, muutamia liikehuoneistoja ja kaksi lähiöravintolaa.


title: Suurmetsä

text: Suurmetsän viereisiä kaupunginosia ovat Heikinlaakso, Vaarala ja Puistola. Lähempänä Jakomäkeä kuin Suurmetsä tai Heikinlaakso sijaitsevat Alppikylä alikulkusillan päässä Jakomäestä ja Tattarisuo.


title: Atari Lynx

text: Atari Lynx oli ensimmäinen ja ainoa Atarin julkaisema käsipelikonsoli ja myös ensimmäinen värinäytöllinen käsikonsoli. Se julkaistiin vuonna 1989 Nintendon Game Boyn ja myöhemmin myös Sega Game Gearin kilpailijaksi.


title: Atari Lynx

text: Lynxin suunnitteli Epyx, jossa se tunnettiin nimellä "Handy". Kaksi laitteen suunnittelijoista, Dave Needle ja R.J. Mical, olivat toimineet myös Amigan suunnittelussa.


title: Atari Lynx

text: Nintendo onnistui markkinoimaan omaa käsikonsoliaan paremmin eikä Atari lopulta onnistunut tekemään lopullista läpimurtoa käsikonsolillaan.


title: Atari Lynx

text: Teknisiltä ominaisuuksiltaan Lynxiä on luonnehdittu "tasku-Amigaksi": laitteistoon kuului muun muassa blitteri, rautapohjainen sprite-zoomaus, 4 096 väriä ja nelikanavainen digitaaliääni. Kovatasoisesta tekniikastaan huolimatta Lynx ei menestynyt kovinkaan hyvin, koska se oli kohderyhmälleen liian kallis ja melko isokokoinen. Mikrobitti kehui arvostelussaan konsolin värikästä näyttöä, ääniominaisuuksia, muotoilua, pelaamisen yleistä mukaansatempaavuutta sekä Electrocop- ja Gates of Zendocon -pelejä. Moitteita arvostelija antoi näytön pienestä katselukulmasta ja konsolin virrankulutuksesta.


title: Jenni

text: Jenni on suomalainen naisen etunimi. Nimi oli suomalaisessa almanakassa toukokuun 5. päivänä vuosina 1908–1928 ja uudelleen 21. heinäkuuta vuodesta 1951 lähtien. Jenni, samoin kuin sen muun muassa englanninkielisissä maissa esiintyvä vastine Jenny, on lyhentymä nimestä Johanna.


title: Jenni

text: Heinäkuuhun 2018 mennessä nimi Jenni oli annettu Suomessa 19 876 ja Jenny 16 591 naiselle. Yli puolet Jenni-nimisistä on syntynyt 1980- ja 1990-luvuilla.


title: UNIX-aika

text: UNIX-aika tarkoittaa useissa käyttöjärjestelmissä (mm. Linux ja muut POSIX-yhteensopivat järjestelmät) käytettävää ajan tallennustapaa. UNIX-aika on (yleensä etumerkillinen 32-bittinen) kokonaisluku, joka ilmaisee ajan sekunteina ajanhetkestä 1. tammikuuta 1970 kello 00:00:00 UTC.


title: UNIX-aika

text: UNIX-aika ei ole täysin ongelmaton ajantallennustapa, koska se ei ota huomioon karkaussekunteja, vaan joka päivä kellonaikaan lisätään tasan 86 400 sekuntia.


title: UNIX-aika

text: UNIX-aika muunnetaan gregoriaanisen kalenterin ajaksi Unixin kirjastofunktioilla codice_1, codice_2, codice_3 ja toisinpäin codice_4 hyödyntäen zoneinfo-aikavyöhyketietokantaa.


title: UNIX-aika

text: Koska UNIX-ajan tallentamiseen käytetään historiallisista syistä yleensä etumerkillistä 32-bittistä kokonaislukutietotyyppiä, tulevat tietotyypin rajat vastaan lopulta – tarkemmin sanoen 19. tammikuuta 2038, jolloin vuoden 1970 alusta tulee kuluneeksi 2 147 483 647 sekuntia ja laskuri pyörähtää ympäri −2 147 483 648 sekuntiin. Ongelman ratkaisemiseksi monissa järjestelmissä on siirrytty tai ainakin ollaan siirtymässä 64-bittiseen aikatietotyyppiin; esimerkiksi 64-bittisissä Linux-järjestelmissä ajan tallennukseen käytettävä "time_t"-tietotyyppi on 64-bittinen.


title: Didier Comès

text: Didier Comès (11. joulukuuta 1942 Sourbrodt – 7. maaliskuuta 2013) oli belgialainen sarjakuvapiirtäjä.


title: Didier Comès

text: Comès sai syntyessään nimen Dieter Hermann Comès, koska hänen synnyinkaupunkinsa oli saksalaisten miehittämä. Sodan jälkeen hänen nimensä kuitenkin muutettiin Didieriksi. Comès työskenteli aluksi teollisena suunnittelijana ja piirsi sarjakuvia vapaa-ajallaan. Hänen ensimmäiset ammattimaisesti piirretyt sarjakuvansa ilmestyivät "Le Soir" -lehden nuorisoliitteessä. Hän piirsi Le Soirille muun muassa sarjoja ”Hermann”, ”Sventebold” ja ”Les Cheeses”. Hänen ensimmäinen iso sarjansa ”Ergün l'Errant” ilmestyi "Pilotessa" 1973. Sarja lopetettiin lyhyeen, mutta jatkui "À Suivre" -lehdessä nimellä ”Le Maître des Ténèbres” vuonna 1980. Vuosina 1976 ja 1977 hän loi tarinan ”L'Ombre du Corbeau” belgialaiselle "Tintin"-lehdelle.


title: Didier Comès

text: 1980-luvulla hän piirsi sarjakuva-albumeja, kuten "Silence" (1979, suom.), "La Belette" (1981–1982, suom. "Lumikko") ja "Iris" (1990–1991, osittain suom. "Tapiiri"-lehdessä 1991). "À Suivre" -lehdelle hän teki sarjat "Eva" (1984, suom. "Tapiiri"-lehdessä 1986–1988 ja albumina), "L'Arbre-Coeur" (Sydänpuu, 1985–1987, suom. Tapiiri 1988–1989 ja albumina) sekä "La Maison où Rêvent les Arbres" (suom. "Uneksivien puiden talo"), jotka ovat ilmestyneet myös albumeina. Vuonna 2000 ilmestyi albumi "Les Larmes du tigre" ja vuonna 2006 albumi "Dix de der".


title: Colditz

text: Colditz on kaupunki Saksassa Saksin osavaltiossa Muldejoen rannalla, lähellä Leipzigia. Vuoden 2011 väestönlaskennassa siellä oli 9 207 asukasta.


title: Colditz

text: Colditz sijaitsee keskellä Leipzigin, Dresdenin ja Chemnitzin muodotamaa kolmiota.


title: Colditz

text: Colditzissa sijaitsee vuonna 1014 rakennettu Colditzin linna, jota on sittemmin käytetty mielisairaalana ja vankilana. Vuosina 1829-1924 se oli ylellinen parantola "mieleltään järkkyneille" aatelisille ja varakkaille.


title: Colditz

text: Linnassa säilytettiin toisen maailmansodan aikana liittoutuneiden sotavankeja, varsinkin upseereita joiden arveltiin yrittävän karata. Linnasta tehtiin erilaisia tunneleita, ja kaikkiaan 130 pakoyritystä on kirjattu. 32 vankia onnistui karkaamaan.


title: Colditz

text: Vankileiriä johti Wehrmacht, vaikka SS yritti saada ajoittain linnan hallintaansa. Wehrmacht kohteli vankeja asiallisesti, eikä kidutukseen tai muihin raakuuksiin syyllistytty, vaan vankien kohtelu oli Geneven sopimuksen mukaista.


title: Ace Frehley

text: Paul Daniel ”Ace” Frehley (s. 27. huhtikuuta 1951 New York, Yhdysvallat) on yhdysvaltalainen kitaristi. Hän oli Kiss-yhtyeen ensimmäinen soolokitaristi.


title: Ace Frehley

text: Frehley tapasi Kissin laulaja-rytmikitaristi Paul Stanleyn ja laulaja-basisti Gene Simmonsin 1970-luvun alussa. Stanley, Frehley, Simmons ja rumpali Peter Criss muodostivat vuonna 1973 perustetun Kissin alkuperäisen ja kenties legendaarisimman kokoonpanon. Kississä Frehleyn lavahahmoksi muodostui "The Spaceman" (). Se kuvasi Frehleyn kiinnostuksen kohteita: tähtitieteitä, ufoja ja eri salaliittoteorioita. Criss erotettiin yhtyeestä vuonna 1980, ja Frehley itse lähti yhtyeestä kaksi vuotta myöhemmin vuonna 1982 panostaakseen uraansa sooloartistina. Hän teki Crissin kanssa paluun yhtyeeseen vuonna 1996, mutta alkuperäinen kokoonpano erkani jälleen vuonna 2002 jäähyväiskiertueen jälkeen ja sittemmin Frehley on esiintynyt sooloartistina. Hänen tuorein studioalbuminsa "Space Invader" julkaistiin vuoden 2014 kesäkuussa.


title: Ace Frehley

text: Frehley on myös keksinyt savuavan kitaran, efektin, jossa kitaran sisälle asetetut savupommit alkavat savuta samalla kun mikrofoneissa palavat valot. Alive! Worldwide -kiertueella vuonna 1996 ja sitä seuranneilla kiertueilla Frehley ampui lavalla kitarastaan raketteja valorakenteisiin. Moni nykyinen huippukitaristi on kertonut juuri Frehleyn olleen heille aikoinaan suurin idoli.


title: Ace Frehley

text: Ace Frehleyn vanhempien nimet olivat Carl ja Eshter Frehley. Hän on kolmelapsisen perheen kuopus; hänellä on sisko Nancy ja veli Charles, joka soitti klassista kitaraa. Frehley syntyi ja varttui New Yorkin Bronxissa, Mosholu Parkwayn asuinlueella, samoilla seuduilla mitä Steven Edward Duren eli Blackie Lawless, josta myöhemmin tuli W.A.S.P.-yhtyeen keulakuva. Lapsena musikaalinen Frehley lauloi koulunsa kuorossa, mutta teini-ikään mennessä hänestä oli tullut itseoppinut kitaristi. Hän mainitsee suurimmiksi musiikillisiksi vaikuttajikseen The Whon Pete Townshendin ja muun muassa The Yardbirdsissa soittaneen Jeff Beckin.


title: Ace Frehley

text: Frehleyn ensimmäinen kitara oli japanilainen Zimgar-merkkinen kitara, jonka hän sai vuonna 1964 yhdistettynä joulu- ja 13-vuotissyntymäpäivälahjana. Ensimmäinen hänen kitaralla oppimansa kappale oli Herman's Hermitsin hitti "Mrs. Brown, You've Got a Lovely Daughter" vuodelta 1968. Hänen ensimmäinen yhtyeensä oli nimeltään The Exterminators, mutta hän soitti nuorena monissa yhtyeissä. High schoolissa Frehley soitti yhtyeessä nimeltä Cathedral. (ei sama kuin englantilainen doom metal -yhtye Cathedral) Kun Cathedralille järjestyi muutamia esiintymisiä, hän jätti peruskoulun kesken. Ace ei ollut kovinkaan innokas oppilas koulussa, vaikkakin hänen älykkyysosamääränsä on 164, joka on huomattavasti keskitasoa parempi tulos.


title: Ace Frehley

text: Frehleyllä oli erilaisia väliaikaisia töitä, esimerkiksi postinjakajana, viinakaupan juoksupoikana ja viimeisimpänä taksinkuljettajana. Hän toimi myös roudarina Jimi Hendrixin viimeisellä New Yorkin Randall's Islandilla pidetyllä keikalla, 17. heinäkuuta 1970. Ace sai laittaa paikoilleen Jimi Hendrix Experiencen rumpalin Mitch Mitchellin rummut.


title: Ace Frehley

text: Cathedral -yhtyeen hajoamisen jälkeen Frehley vietti 1970-luvun alun monissa eri yhtyeissä. Yksi Frehleyn pisimmälle edenneistä yhtyeistä oli Molimo, joka myös pääsi levyttämään esikoisalbumiaan vuonna 1971 levy-yhtiö RCA Recordsille. Albumia ei kuitenkaan koskaan julkaistu.


title: Ace Frehley

text: Vuoden 1972 lopulla Frehleyn ystävä Chris Cassone oli kiinnittänyt huomiota "The Village Voice" -lehdessä julkaistuun ilmoitukseen, jossa nimetön yhtye ilmoitti hakevansa soolokitaristia. Uutta yhtyettä ympärilleen etsinyt Frehley sai kutsun saapumaan yhtyeen koesoittoon, mutta törmäsi yllättäen taloudelliseen esteeseen: hänellä ei ollut rahaa matkustaa yhtyeen harjoitustiloissa järjestettyyn koesoittoon taksilla, eikä hän olisi saanut kuljetettua kitaraa ja vahvistintaan paikalle metrolla. Niinpä hän suostutteli äitinsä kuljettamaan hänet koesoittoon vuoden 1973 tammikuussa. Tunnetun kertoman mukaan Frehley saapui koesoittoon jaloissaan yksi punainen ja yksi oranssi tennari, ja yhtyeen muiden jäsenten mielestä hän vaikutti ensinäkemän perusteella ”täydelliseltä idiootilta”. Hänen kitaransoittonsa kuitenkin teki vaikutuksen yhtyeeseen, ja kaksi viikkoa koesoittotilaisuuden jälkeen Frehleystä tuli uusi soolokitaristi vielä nimettömään yhtyeeseen, johon kuuluivat jo rytmikitaristi ja laulaja Paul Stanley, basisti ja laulaja Gene Simmons sekä rumpali Peter Criss.


title: Ace Frehley

text: Yhtyeen nimeksi valittiin myöhemmin Kiss. Lahjakkaana piirtäjänä tunnettu Frehley suunnitteli pian yhtyeen nimeämisen jälkeen Kissin logon, josta Paul Stanley muotoili lopullisen, yhä yhtyeen käytössä olevan version. Vuoden 1973 tammikuussa yhtye oli myös päättänyt, että jokainen sen jäsenistä käyttäisi lavalla esiintyessään meikkiä ja että yhtyeen lavaimago ”tulisi olemaan synkän mystinen, jännittävä ja elämää suurempi”. Frehleyn lavameikin muodostivat silmien ympärille maalatut hopeanväriset tähtikuviot, ja hänen lavahahmonsa nimeksi yhtyeessä tuli "The Spaceman" (). Frehley alkoi kärsiä pian lavameikin aiheuttamasta allergisesta reaktiosta sen sisältämän hopeavärin vuoksi, minkä takia hän joutui luopumaan hopeisesta meikistä silmiensä ympärillä. Niinpä hän värjäsi luomensa yhtyeen uran alussa mustiksi ja myöhemmin sinisiksi.


title: Ace Frehley

text: Uransa alussa Kissin esiintyessä New Yorkin alueen klubeilla Frehley pääsi Paul Stanleyn avustuksella töihin taksinkuljettaksi. Eräässä vaiheessa Gene Simmons oli ainoa yhtyeen työssä käynyt jäsen, joten häneltä lainattiin paljon rahaa. Esimerkiksi Frehley joutui päivittäin lainaamaan Simmonsilta rahaa päästäkseen kotiin metrolla. Vuoden 1973 syksyllä Kissin raivokkaasta ja energisestä lavaesiintymisestä vaikuttunut Bill Aucoin ryhtyi yhtyeen manageriksi, ja alkoi maksaa yhtyeen jokaiselle jäsenelle 75 dollarin viikkopalkkaa, jotta yhtye voisi keskittyä täysipäiväisesti musiikin ja lavaesiintymisensä kehittämiseen. Tämän jälkeen Frehley lopetti työnsä taksinkuljettana ja viinakaupan juoksupoikana, koska hän ansaitsi jo tarpeeksi musiikin soittamisella.


title: Ace Frehley

text: Kiss julkaisi yhtyeen nimeä kantavan esikoisalbuminsa "Kiss" vuoden 1974 helmikuussa. Ace sävelsi ja sanoitti albumille metromatkallaan kappaleen ”Cold Gin”, josta muodostui myöhemmin yksi yhtyeen uran klassikkokappaleista. Lisäksi hän osallistui muiden yhtyeen jäsenten kanssa kappaleen ”Love Theme from Kiss” säveltämiseen. Kiss oli kasvattanut nopeasti mainettaan näyttävänä lavaesiintyjänä, mutta yhtyeellä oli vaikeuksia ikuistaa live-esiintymisissään vahvasti läsnä ollut tunnelma studioalbumille. "Kiss" -albumia myytiin sen julkaisemisen jälkeen noin 75 000 kappaletta ilman hittisingleä, joka olisi tehostanut albumin myyntiä. Albumin myynti takasi kuitenkin yhtyeelle mahdollisuuden toisen albumin levyttämiseen, ja yhtye julkaisi toisen albuminsa "Hotter Than Hellin" jo vuoden 1974 lokakuussa. Frehley sävelsi ja sanoitti "Hotter Than Hellille" kappaleet ”Parasite” ja ”Strange Ways”, ja lisäksi hän kirjoitti Paul Stanleyn kanssa kappaleen ”Comin’ Home”. "Hotter Than Hellin" myynti oli noin 125 000 kappaletta, mikä oli merkittävä edistysaskel siihen nähden, ettei Kissin kappaleita soitettu lainkaan radiossa.


title: Ace Frehley

text: "Hotter Than Hell" -albumia seuranneen kiertueen päätyttyä albumin myynti jämähti paikoileen, minkä vuoksi Kiss alkoi äänittämään kolmatta albumiaan "Dressed to Kill". Koska Kissin levy-yhtiö Casablanca Records oli alun perin ollut Warner Brothers Recordsin rahoittama alamerkki, ei sillä ollut Warnerista erottuaan enää riittävästi rahaa "Dressed to Killin" kaipaamaan markkinointiin. Frehley kirjoitti albumille kappaleen ”Getaway”, ja kappaleen ”Rock Bottom” hän kirjoitti Paul Stanleyn kanssa. Casablanca Recordsin heikon taloudellisen tilan huomioon ottaen 200 000 kappaletta myynyt "Dressed to Kill" pärjäsi hyvin, mutta yhtyeellä oli edelleen vaikeuksia tavoittaa yleisönsä julkaisemalla levyjä.


title: Ace Frehley

text: Kiss teki läpimurtonsa vuonna 1975. Yhtyeen live-esiintymisten maine oli kasvanut valtavasti, joten yhtye ja levy-yhtiö Casablanca Records päättivät ottaa riskin ja äänittää livealbumin. Vuonna 1975 livealbumien äänittämistä ja julkaisua pidettiin ”yhtyeiden itsemurhana”, mutta Kissin ja Casablancan riskinotto albumin julkaisemisen suhteen kannatti: vuoden 1975 syyskuussa julkaistu livealbumi "Alive!" nousi myyntimenestykseksi, ja se ylitti kultalevyrajan Yhdysvalloissa joulukuussa. Albumin versio "Dressed to Kill" -albumin kappaleesta ”Rock and Roll All Nite” muodostui valtavan suosituksi hitiksi ja koko ”rockmusiikin kansallislauluksi”. "Alive!:n" menestyminen pelasti Kissin uran, ja sen avulla Casablanca Records välttyi lähes varmana pidetyltä konkurssilta. Albumi myi sekä platinaa että tuplaplatinaa vuonna 1976, ja valoi pohjan sekä Kissin että Casablancan tulevaisuudelle.


title: Ace Frehley

text: Vuoden 1975 syksyllä Kiss aloitti neljännen albuminsa "Destroyer" levyttämisen. Albumin oli tarkoitus tehdä selkeä ero yhtyeen kolmeen ensimmäiseen albumiin nähden, ja yhtye oli valinnut albumin tuottajaksi aiemmin Alice Cooperin kanssa työskennelleen Bob Ezrinin. Frehley osallistui albumilla kappaleen ”Flaming Youth” säveltämiseen, mutta kappaleen lopullisessa versiossa soolokitaraa soitti hänen sijastaan sessiomuusikko Dick Wagner. Kissin pitkäaikaisimmat fanit vieroksuivat aluksi "Destroyerin" aiempaa hiotumpaa ja huolellisempaa tuotantoa ja musiikillista linjaa, mutta albumi ylitti kultalevyrajan tästä huolimatta hieman yli kuukaudessa. Albumin turvin Kiss pääsi ensimmäisen kerran urallaan esiintymään Eurooppaan.


title: Ace Frehley

text: "Destroyerin" seuraaja "Rock and Roll Over" äänitettiin vuoden 1976 syys-lokakuussa ja julkaistiin jo marraskuussa. Albumin tuotti myös "Alive!:n" tuottanut Eddie Kramer, ja se oli "Destroyeriin" verrattuna hieman raaempi eikä yhtä hiottu tuotos. Albumi ylitti kultalevyrajan jo ennakkotilauksillaan, ja "Destroyerin" ylitettyä platinalevymyynnin syyskuussa Kissin asema Yhdysvaltojen suosituimpana yhtyeenä vahvistui entisestään. Kissistä oli hetkessä kasvanut yhtye, joka täytti urheilustadionit ja -areenat ympäri Yhdysvaltoja.


title: Ace Frehley

text: Ensimmäinen Frehleyn laulama kappale oli Kissin seuraavalla albumilla, vuoden 1977 "Love Gunilla", julkaistu ”Shock Me”. Hän sai inspiraation kappaleen kirjoittamiseen saatuaan sähköiskun konsertissa Floridassa vuonna 1976 "Rock and Roll Over" -albumia seuranneella kiertueella. Frehley jännitti kappaleen laulamista hyvin paljon, koska oli ennen laulanut yhtyeen kappaleissa vain taustalaulua. Hän lauloi kappaleen valot himmennettynä, studion lattialla maaten. "Love Gunia" seuranneella kiertueella aiemmin kappaleiden ”She” ja ”Cold Gin” päätteeksi Frehleyn soittama kitarasoolo siirtyi ”Shock Me” -kappaleen jälkeiseksi ohjelmanumeroksi.


title: Ace Frehley

text: Vuonna 1978 Frehley ja muut kolme Kissin jäsentä julkaisivat omat sooloalbuminsa, mikä oli musiikkialalla täysin ennenkuulumatonta. Neljästä albumista Frehleyn julkaisema "Ace Frehley" menestyi kaupallisesti parhaiten nousten Yhdysvalloissa listasijalle 26., ja Russ Ballardin kirjoittama single ”New York Groove” nousi Yhdysvalloissa listan sijalle 13. Sooloalbumien julkaisun myötä yhtyeen jäsenten välille syntyi keskinäistä kilpailua albumien menestymisestä, mikä vaikeutti entisestään nelikon kiristyneitä välejä. Ongelmien läsnäolo oli yhä selvempi Kissin seuraavalla albumilla, vuoden 1979 poprock-vaikutteisella "Dynastylla". Frehleyn vastuu lauluntekijänä ja laulajana yhtyeessä kasvoi, kun taas Peter Criss soitti rumpuja ja lauloi ainoastaan omassa kappaleessaan ”Dirty Livin’”. "Dynastylla" Frehley sävelsi ja lauloi kappaleet ”Hard Times” ja ”Save Your Love” ja lauloi alun perin The Rolling Stonesin vuonna 1967 levyttämän kappaleen ”2,000 Man”.


title: Ace Frehley

text: "Dynastya" seuranneella kiertueella Peter Crissin vaikeudet alkoivat vaikuttaa ylitsepääsemättömiltä, minkä vuoksi vuoden 1980 albumilla "Unmasked" rumpuja soitti jo "Dynastylla" ja Frehleyn sooloalbumilla soittanut sessiomuusikko Anton Fig. Frehley sävelsi ja lauloi "Unmaskedille" kappaleet ”Talk to Me”, ”Torpedo Girl” ja ”Two Sides of the Coin”. Kissin aiemmasta tyylistä selkeästi eronneet "Dynasty" ja "Unmasked" menestyivät molemmat hyvin Euroopassa ja Australiassa, mutta aiempaa heikommin Yhdysvalloissa. Lopullisesti yhtyeestä erotetun Peter Crissin tilalle pestattiin ennen Unmasked Tour -kiertueen alkua Eric Carr.


title: Ace Frehley

text: Vuonna 1981 julkaistu progressiivinen konseptialbumi "Music from ”The Elder”" oli kaupallinen epäonnistuminen. Frehley vastusti albumin levyttämistä alusta lähtien, ja hän lauloi albumille vain kappaleen ”Dark Light”, jonka lisäksi hän osallistui albumin tuottaneen Bob Ezrinin ja Eric Carrin kanssa instrumentaalikappaleen ”Escape from the Island” kirjoittamiseen. Kissin suosio oli kääntynyt "Unmaskedin" keveän popahtavan linjan ja epäonnistuneen "Music from ”The Elder”" -kokeilun myötä jyrkkään laskuun, ja Frehley alkoi ottaa etäisyyttä yhtyeen toimintaan albumin julkaisemisen jälkeen vuonna 1981. Hän esiintyi vuonna 1982 neljä uutta kappaletta sisältäneen kokoelma-albumin "Killers" ja uuden albumin "Creatures of the Night" kansikuvissa ja hänet esitettiin yhä yhtyeen jäsenenä, mutta hän ei ollut osallistunut kummankaan albumin levyttämiseen. Frehleyn viimeiset velvoitteet Kississä olivat ”I Love It Loud” -kappaleen musiikkivideo ja "Creatures of the Nightia" markkinoineet esiintymiset Euroopassa vuonna 1982. Hän erosi yhtyeestä virallisesti vuoden 1982 marraskuussa, ja hänen korvaajakseen valittiin jo "Creatures of the Nightilla" soolokitaristina toiminut Vinnie Vincent.


title: Ace Frehley

text: Erostaan huolimatta Frehley omisti osan Kissistä ja oli mukana yhtyeen liiketoiminnassa vuoteen 1985 asti. Tämän ansiosta hän ansaitsi neljänneksen myös Kissin seuraavien albumien, vuoden 1983 "Lick It Upin" ja vuoden 1984 "Animalizen" kaupallisista tuotoista, vaikka ei osallistunut millään tavalla kummankaan albumin tekemiseen.


title: Ace Frehley

text: Ace jäi Kissin jälkeen soolouralle ja perusti vuonna 1984 Frehley's Comet -nimisen yhtyeen, joka teki kolme studiolevyä 80-luvulla. Yhtyeen suurimpia hittejä olivat muun muassa "Into The Night", "Insane" ja ehkä suurimpana hittinä Kissin "Alive II"-albumilla jo aiemmin julkaistu "Rocket Ride". Yhtyeen alkuperäiskokoonpanoon kuului basisti John Regan, kitaristi ja laulaja Richie Scarlet, kosketinsoittaja Arthur Stead ja rumpalina Kissin kanssakin toiminut Anton Fig. Yhtye esiintyi ensimmäisen kerran 30. marraskuuta 1984, S.I.R. Studiosilla, New Yorkissa. Alkuvuosinaan Frehley's Comet äänitti muutamia demoja yrittäen saada sopimuksen, kunnes vuonna 1986 Frehley teki sopimuksen Megaforce Recordsin Jon ja Marsha Zazulan kanssa.


title: Ace Frehley

text: Yhtyeen debyyttialbumi, "Frehley's Comet" julkaistiin 7. heinäkuuta 1987 Megaforce Recordsin kautta melko uusitulla kokoonpanolla. Kitaristi ja laulaja Richie Scarlet ja kosketinsoittaja Arthur Stead erosivat molemmat vuonna 1985 ja heidän tilalleen valittiin Tod Howarth, joka toimi laulajana, rytmikitaristina sekä myös koketinsoittajana. Albumi kipusi "Billboard 200"-listalla sijalle #43, noin 500 000 kappaleen myynnillä ja albumin single "Rock Soldiers" pääsi korkeimmillaan sijalle #27 "Mainstream Rock Tracks"-listalla. Kaikista Frehley's Cometin albumeista "Frehley's Comet" oli kaikista menestynein. Seuraavan vuoden helmikuussa julkaistiin EP "Live +1", joka oli Billboardin listoilla kymmenen viikkoa, parhaimmillaan sijalla #84 ja saman vuoden toukokuussa julkaistiin "Second Sighting", joka oli 13 viikkoa listoilla ja korkein sijoitus oli vain #81. Kuitenkin muutama esiintyminen Iron Maidenin kanssa kokosi heille hieman albumin huonon menestyksen tuottamia menetyksiä takaisin.


title: Ace Frehley

text: 19. maaliskuuta 1988 yhtye esiintyi Hammersmith Odeonissa, Lontoossa, Englannissa, Jamie Oldaker rumpalina. Esiintyminen kuvattiin ja osa kappaleista taltioitiin "Live + 4"-kasettijulkaisulle, joka sisälsi niiden lisäksi Acen laulamia Kiss-klassikoita, kuten "Cold Gin" ja "Shock Me" ja kappaleiden "Into the Night," "Rock Soldiers", "Insane" ja "It's Over Now" musiikkivideot. Se julkaistiin vuoden 1989 alkupuolella.


title: Ace Frehley

text: Ace jätti Frehley's Cometin vuonna 1989 ja alkoi julkaista albumeita omalla nimellään, melkein samalla kokoonpanolla. Vain yhtyeen rytmikitaristi, laulaja ja kosketinsoittaja Tod Howarth jätti yhtyeen ennen "Trouble Walkin'" -albumin äänittämistä ja tilalle valittiin Richie Scarlet. Ensimmäisen soololevyn menestyksestäkään huolimatta "Trouble Walkin"' jatkoi Frehleyn menestyksen alamäkeä; vain 9 viikkoa listoilla ja korkein sijoitus oli 102#. Ace yhtyeineen lähti seuraavana vuonna kiertueelle, mutta basisti John Regan jätti yhtyeen ja Ace menetti levytyssopimuksensa.


title: Ace Frehley

text: Frehley jatkoi keikkailuaan huonosta menestyksestään huolimatta monilla eri kokoonpanoilla. Frehley's Cometin vuonna 1985 jättänyt kitaristi ja laulaja Ritchie Scarlet tuli takaisin ja toimi Frehleyn kanssa vuoteen 1996 saakka, kunnes Frehley palasi takaisin Kissiin. John Reganin lähdettyä basisteina toimivat Mark Normand, White Lionin James Lomenzo ja viimeisenä Karl Cochran. Rumpalina oli aluksi Sandy Slavin, joka jätti yhtyeen vuonna 1992. Hänet paikkasi myös White Lionissa soittanut Greg D' Angelo. Lopulta vuonna 1993 D' Angelon lähdettyä rumpaliksi valittiin Harry Slash & The Slashtonesissakin soittanut Steve "Budgie" Werner.


title: Ace Frehley

text: Vuonna 1995 Frehley ja Kissin entinen rumpali Peter Criss sopivat välinsä ja ajattelivat lähteä yhteiskiertueella. Criss olikin jo laulanut "Trouble Walkin"' -albumilla "2 Young 2 Die"-kappaleen ja oli vieraillut Frehely's Cometin Los Angelesin Wiltern Theatressa pidetyllä keikalla vuonna 1987, soittaen rummut Kissin kappaleeseen "Deuce". Frehley puolestaan oli soittanut kitarat Crissin vuonna 1994 julkaistulla Cat #1 -albumilla "Bad Attitude", "Walk the Line" ja "Blue Moon Over Brooklyn" -kappaleisiin.


title: Ace Frehley

text: Frehleyn ja Crissin "Bad Boys" -kiertue starttasi kesäkuussa 1995. Esiintymiset päättyivät aina Kissin klassikkokappaleisiin "Nothin' To Lose" ja "Rock and Roll All Nite".


title: Ace Frehley

text: Kiertueen alkupuolella Frehley ja Criss molemmat esiintyivät Kissin kanssa MTV:n Unplugged-ohjelmassa 8. elokuuta 1995, ilman maskeja kuitenkin. Yhtye oli viimeksi sitä ennen esiintynyt alkuperäiskokoonpanossaan melkein 20 vuotta aiemmin, "Dynasty"-kiertueella, vuonna 1979. Vuotta myöhemmin, 28. helmikuuta 1996 yhtye teki yllätysesiintymisen Grammy-palkintojen jakotilaisuudessa vanhat maskit ja asut päällä ja 15. kesäkuuta he soittivat "KROQ-FM"-radiokanavan "KROQ Weenie Roast"-konsertissa.


title: Ace Frehley

text: Kiss järjesti tiedotustilaisuuden 16. huhtikuuta USS Intrepidillä New Yorkissa, jolloin he ilmoittivat lähtevänsä alkuperäiskokoonpanolla maailmankiertueelle. 28. kesäkuuta he aloittivat seuraavan vuoden heinäkuuhun asti kestäneelle Alive Worldwide -kiertueen vanhojen maskien ja lavashown turvin. Frehley kävi sitä ennen tammikuussa Seattlessa plastiikkakirurgilla sitä varten. Kissin ensimmäinen esiintyminen pidettiin Detroitin, Tiger Stadiumilla.


title: Ace Frehley

text: Vuonna 1997 Frehley julkaisi kokoelma-albumin "12 Picks", jonka hän tuotti John Reganin kanssa. Albumin materiaali koostui hänen Frehley’s Cometissa levyttämästä soolotuotannostaan ja vuonna 1988 Lontoon Hammersmith Odeonissa äänitetyistä live-kappaleista. Albumi ylsi korkeimmillaan 77. listasijalle. Vuonna 1998 Frehley julkaisi kokoelma-albumin "Loaded Deck".


title: Ace Frehley

text: Vuonna 1998 Kiss äänitti alkuperäiskokoonpanossaan "Psycho Circus" -albumin. Ainoa Frehleyn säveltämä kappale oli "Into the Void" ja hän lauloi sen sekä Gene Simmonsin kirjoittaman "In Your Face" -kappaleen. 12. marraskuuta he lähtivät uudelle maailmankiertueelle. Vuonna 2002 Ace jätti jälleen yhtyeen Farewell Tourin (jäähyväiskiertueen joka ei ollut Kissin viimeinen kiertue) ja "Rock And Roll All Niten" esittämisen jälkeen Salt Lake Cityn talviolympialaisissa. Hänen tilalleen valittiin Tommy Thayer, joka oli jo aikaisemmin säveltänyt kappaleita Kissin "" -albumille ja toiminut Kissin kiertuemanagerina. Thayerin lavahahmona on myös Acen käyttämä "Spaceman".


title: Ace Frehley

text: Jätettyään Kissin lopullisesti Frehley alkoi äänittämään uutta sooloalbumiaan kotitalonsa kellariin rakennuttamallaan äänitysstudiolla ja teki satunnaisia esiintymisiä sooloartistina. Hän muutti vaimonsa Jeanette Trerotolan kanssa Floridaan. Frehley oli 10. toukokuuta 1976 mennyt naimisiin hänen kanssaan, ja he saivat 9. heinäkuuta 1980 Monique -nimisen tyttären. Frehley alkoi Kissistä tiettävästi lopullisesti lähdettyään vetäytyä pois julkisuudesta. Hän vieraili vielä kuitenkin satunnaisesti eri artistien albumeilla, kuten Frehley's Cometin entisen jäsenen Anton Figin "Figments"-albumilla ja myös Frehley's Cometissa ja Acen soolouran yhtyeessä soittaneen Ritchie Scarletin "The Insanity Of Life"-albumilla. Vuonna 2006 Frehley julkaisi "Greatest Hits Live"-albumin, jonka kymmenen ensimmäistä kappaletta oli nauhoitettu 19. maaliskuuta 1988, Lontoon Hammersmith Odeonissa pidetyllä keikalla. Osa näistä kappaleista olikin jo talletettu vuonna 1989 julkaistulle "Live +4"-videojulkaisulle.


title: Ace Frehley

text: Vuonna 2005 Frehley esiintyi pienessä huumekauppiaan roolissa rikosdraamaelokuvassa "Remedy" (2005). Frehley esiintyi myös "Dunkin' Donuts" -televisiomainoksessa omana itsenään, tai oikeammin Kiss-hahmossaan, maskeissa ja Space Ace -puvussa.


title: Ace Frehley

text: Frehley palasi monen vuoden tauon, pois lukien vierailut muiden artistien esiintymisissä, jälkeen konserttilavoille 29. lokakuuta 2007, jolloin hän soitti yhden konsertin uuden yhtyeensä kanssa New Yorkissa. Konserttia edeltäneessä radiotoimittaja Eddie Trunkin haastattelussa Frehley totesi uuden levyn olevan työn alla ja ilmestyvän vuosien 2008 tai 2009 aikana. Haastattelun aikana Trunk ja Frehley myös vitsailivat Frehleyn tavasta poistua vuosiksi julkisuudesta ja palata aina uudestaan. Konsertin ja tulevan levyn humoristiseksi iskulauseeksi esitettiin ohjelmassa "Ace is back... again" (). "Anomaly"-nimen saanut levy julkaistiin maailmanlaajuisesti syyskuussa 2009.


title: Ace Frehley

text: Uuden levyn kiertueen tiimoilta Frehley esiintyi myös Suomessa. Frehley konsertoi Helsingin Nosturissa 2. joulukuuta 2009.


title: Ace Frehley

text: Vuonna 2014 Frehley julkaisi kuudennen sooloalbuminsa "Space Invader".


title: Ace Frehley

text: Frehley sai 25. heinäkuuta 1995 oman tähtensä Hollywood Rock Hall of Fameen ja vuonna 2001 hän sai nimensä kotipiirikuntansa Bronxin The Bronx Walk of Fame-kadulle.


title: Ace Frehley

text: Frehleyn säveltämän "Shock Me" -kappaleen kitarasoolo on valittu sijalle 50. "Guitar World"-lehden "100 Greatest Guitar Solos"-listalla ().


title: Ace Frehley

text: Frehleyn kunniaksi on julkaistu ainakin kaksi tribuuttialbumia. Vuonna 1996 julkaistulla "Spacewalk: A Tribute to Ace Frehley" -albumilla soitti ja lauloi monia tunnettuja rock-muusikkoja, kuten Panteran rumpali Vinnie Paul ja edesmennyt kitaristi Dimebag Darrell, Anthraxin kitaristi Scott Ian ja Skid Row'n kitaristi Dave "The Snake" Sabo. Albumilla myös kuultiin ensimmäistä kertaa Ace Frehleyn säveltämä ennenjulkaisematon "Take Me To The City"-kappale.


title: Ace Frehley

text: 23. marraskuuta 1997 julkaistulla "Return Of The Comet" -albumilla soitti enimmikseen Acen soolouran yhtyeessä ja Frehley's Cometissa soittaneita muusikoita sekä rock-yhtye L.A. Gunsin jäsenet. Albumilla oli myös monia uusia kappaleita, joita oli säveltänyt muun muassa Kississä soittaneet kitaristit Bruce Kulick ja Kississä Frehleyn paikannut Vinnie Vincent.


title: Army of Lovers

text: Army of Lovers oli ruotsalainen popyhtye, joka perustettiin vuonna 1987. Yhtye muistetaan seksuaalisesti vihjailevista – tai jopa suorista – sanoituksistaan ja musiikkivideoistaan. Music Television jopa hyllytti osan yhtyeen musiikkivideoista. Yhtyeen levyjä ja singlejä on myyty hieman yli 20 miljoonaa kappaletta. Nimi ”Army of Lovers” on otettu saksalaisen homoseksuaalin ohjaajan dokumentista, joka puolestaan viittaa Theban voitokkaaseen pederastiseen sotajoukkoon, Theban pyhään joukkoon.


title: Army of Lovers

text: Yhtyeen perustivat muusikko Alexander Bard, valokuvamalli Camilla Henemark, kampaaja Jean-Pierre Barda ja vaatesuunnittelija Camilla Thulin, joka toimi taustalla ja loi yhtyeen käyttämät huomiota herättävät asut.


title: Army of Lovers

text: Yhtyeen ensimmäinen menestyssingle oli vuonna 1990 julkaistu ”Ride the Bullet” levyltä "Disco Extravaganza". Se nousi Ruotsissa Top 10 -listalle. Albumilta irrotettiin lisäksi singlet ”My Army of Lovers” ja ”Supernatural”, joista ensin mainittu menestyi listoilla paremmin. ”My Army of Lovers” oli myös ensimmäinen kappale joka sai huomattavaa radiosoittoa Britanniassa ja Yhdysvalloissa. Esikoislevy julkaistiin Giant-levy-yhtiön kautta Yhdysvalloissa nimellä ”Army of Lovers”. Lisänä albumilta löytyy myös yhtyeen ensimmäinen single, joka on ollut saatavilla ainoastaan Yhdysvalloissa ennen "Master Series" -kokoelmajulkaisua vuonna 1997.


title: Army of Lovers

text: Yhtyeen toinen levy oli "Massive Luxury Overdose", jolta nousi kaksi kansainvälistä menestyssingleä ”Crucified” ja ”Obsession”, jotka molemmat pysyivät Euroopan listoilla kuukausia. Eurochart listasi viikoittain koko Euroopan myyntitilastot yhteen, ja tällä listalla ”Crucified” sinnitteli kahdeksan viikkoa listaykkösenä. ”Crucified” oli 1990-luvulla yhtyeen ainoa kappale, jota esitettiin Yhdysvalloissa paljon radiokanavilla sekä MTV:llä. ”Crucified” ja ”Obsession” saivat molemmat myös massiivisen radiosoiton Isossa-Britanniassa, vaikka myyntimenestys jälkimmäisellä jäi huomattavasti ”Crucifiedia” heikommaksi. Albumilta irrotettiin singleiksi myös kappaleet ”Candyman Messiah” , ”Ride the Bullet” (uusi versio) ja ”Judgment Day”. Näistä julkaisuista menestyi parhaiten ”Ride the Bulletin” uusittu versio, joka nyt julkaistiin ensi kertaa myös Yhdysvalloissa. Kappaleen remiksasi maailmanlaajuista julkaisua varten Stock Aitken Waterman. Menestys ympäri maailmaa kuitenkin kiristi yhtyeen jäsenten välejä, minkä seurauksena La Camilla lähti Army of Loversista loppuvuodesta 1991. Hänen paikkansa yhtyeessä korvasi Michaela Dornonville De La Cour. Puolalaissyntyinen entinen striptease-artisti Dominika Peczynski liittyi yhtyeeseen loppuvuodesta 1992.


title: Army of Lovers

text: Keväällä 1993 yhtye julkaisi kolmannen studioalbuminsa "The Gods of Earth and Heaven". Se menestyi edellistä läpimurtoalbumia huomattavasti heikommin.


title: Army of Lovers

text: Single ”Israelism” menestyi Pohjoismaissa ja Israelissa se nousi listaykköseksi, vaikka se sai maassa kielteistä palautetta. Musiikkikanava MTV:n haastamista oikeuteen uhkailtiin, koska se näytti kappaleen musiikkivideon. Yhdysvalloissa koko albumi jäi julkaisematta sanoitustensa takia. Amerikkalainen levy-yhtiö ehdotti Army of Loversille että nämä nauhoittaisivat albumin uudelleen ”kevyempänä” versiona Yhdysvaltoja varten mutta yhtye kieltäytyi muokkaamasta omasta mielestään parhainta levyään. Yhtyeen kanta johti siihen että Giant-yhtiö lopetti sopimuksen Army of Loversin kanssa.


title: Army of Lovers

text: Albumin toinen single ”La plage de Saint-Tropez” sai soittoaikaa runsaasti Saksassa, Ranskassa ja Isossa-Britanniassa mutta ei menestynyt levy-yhtiön toiveiden mukaisesti. Tästä huolimatta Kiinassa ja Japanissa siitä tuli yksi vuoden myydyimmistä singleistä. ”The Gods of Earth and Heavenia” myytiin muutenkin hyvin näissä kahdessa maassa, muualla levyn myyntilukemat olivat pienet verrattuna "Massive Luxury Overdoseen". Albumin kolmas ja viimeinen single ”I Am” julkaistiin loppuvuodesta 1993. Se sai hieman radioaikaa Euroopassa mutta ei noussut hitiksi.


title: Army of Lovers

text: Vuonna 1994 Army of Lovers julkaisi viimeisen studioalbuminsa "Glory Glamour and Gold" jälleen ilman suurempaa menestystä. Singlet ”Lit de parade” ja ”Sexual Revolution” kuuluivat radiokanavilla Euroopassa mutta ”Crucifiedin” tai ”Obsession” -hittien seuraajiksi niistä ei ollut. Suomessa ”Lit de parade” saavutti singlelistalla sijan 15. Levyn viimeisen singlejulkaisun ”Life is Fantastic” miksasi uudestaan alkuvuodesta 1995 Scatman John, ja se menestyi yllättäen hyvin eri puolilla Eurooppaa. Saksassa kappale nousi listalla kolmanneksi. Michaela lähti vuorostaan yhtyeestä, mutta La Camilla palasi pian tämän jälkeen yhtyeen riveihin.


title: Army of Lovers

text: Army of Lovers sai vielä ennen hajoamistaan yhden suurimmista menestyksistään Euroopassa, kun kappaleesta ”Give My Life” tuli suuri hitti joka puolella Eurooppaa. Army of Lovers nousi pitkästä aikaa Britanniassa listoille ja saavutti sijan 2 Yhdysvaltain dance-listalla. Yhtye julkaisi toisen singlen ”Venus & Mars” sekä kokoelma-albumin "Les Greatest Hits". Army of Lovers julkaisi viimeisen singlensä ”King Midas” keväällä 1996 ja teki Euroopan kiertueen jäähyväisiksi faneille, vaikka tuolloin kukaan ei tiennyt yhtyeen suunnittelevan lopettamista. Army of Lovers konsertoi muun muassa Italiassa, Saksassa, Espanjassa, Kreikassa ja Isossa-Britanniassa, jossa yhtye esitti kolme konserttia. Syyskuussa 1996 yhtye antoi virallisen tiedotteen hajoamisestaan, vain viikko viimeisen konsertin jälkeen. Vuonna 2001 yhtye teki vielä lyhyen paluun ja julkaisi toisen kokoelmalevyn "Le Grand Docu-Soap" sekä kaksi singleä ”Let the Sunshine In” ja ”Hands Up”, joista jälkimmäinen menestyi paremmin.


title: Army of Lovers

text: Vuonna 2006 Army of Loversilta ilmestyi dvd-kokoelma "Hurrah Hurrah Apocalypse – The definitive", joka sisältää kaikki yhtyeen musiikkivideot vuosilta 1990–2001.


title: Army of Lovers

text: Army of Lovers osallistui alkuperäisenä triona Ruotsin euroviisukarsintoihin Melodifestivaleniin helmikuussa 2013 kappaleella ”Rockin the ride”.


title: Hombre Lampinen

text: Ari Olavi ”Hombre” Lampinen (10. maaliskuuta 1961 Karstula – 13. toukokuuta 2016 Loviisa) oli suomalainen muusikko, joka toimi studiomuusikkona ja Boycott-yhtyeen kitaristina. Lampinen vaikutti myös loviisalaisessa Tolpat-yhtyeessä. Hän oli Porvoossa sijainneen Hombre's Music -musiikkiliikkeen omistaja. Lampinen esiintyi myös monien suomalaisten artistien, kuten Tommi Läntisen, Remu Aaltosen ja Jarkko Even taustayhtyeissä ja levytyksillä, sekä työskenteli miksaajana, tuottajana ja äänittäjänä.


title: Hombre Lampinen

text: Lampinen kuoli sairauskohtaukseen kotonaan Loviisan Pernajassa toukokuussa 2016. 13. toukokuuta 2017 hänelle järjestettiin "Hombre Rocks!" -muistokonsertti Turun Kårenilla. Konsertissa nähtiin Lampisen aikalaismuusikoita, ystäviä sekä hänet tunteneita esiintyjiä. Konsertissa esiintyvät Vilperin Perikunta, Anna Hanski, SIG, Jivetones, Moko & Vaakku, Patterihaukat, Ben Marlene & French Kiss, Baba Salama, Gugge Wasenius, Kai Stenman, Mark Bertenyi, Pekka Puranen, Toni Nuotio ja Stefan Möller. Tilaisuuden tuotto luovutettiin Lampisen leskelle ja lapsille.


title: Se Wsi Testamenti

text: Se Wsi Testamenti ("Se uusi testamentti") oli ensimmäinen suomenkielinen käännös Raamatun Uudesta testamentista. Käännöksen teki Mikael Agricola uskonpuhdistuksen aikoihin. Se painettiin vuonna 1548.


title: Se Wsi Testamenti

text: Agricola perusti käännöksensä Erasmus Rotterdamilaisen toimittamiin kreikankielisiin alkuteksteihin (1516), latinankieliseen Vulgataan, Lutherin saksankieliseen Raamattuun (1534; Uusi testamentti tosin ilmestyi saksaksi jo vuonna 1522) sekä ruotsinkieliseen Uuteen testamenttiin (1526) ja Kustaa Vaasan Raamattuun (1541). Agricola käytti alkutekstiä käännöksen pohjana. Muille kielille tehtyjä käännöksiä hän käytti lähinnä tekemänsä käännöksen vertailuun ja tarkistamiseen.


title: Se Wsi Testamenti

text: Agricola aloitti käännöstyön jo 1530-luvun alussa opiskellessaan Wittenbergin yliopistossa, minne tuohon aikaan lähetettiin kääntäjiksi sopivia nuoria miehiä opiskelemaan. Käännös oli valmiina jo vuonna 1543, mutta kuningas antoi sille painoluvan vasta vuonna 1547. Kirja painettiin Tukholmassa Amund Laurentssonin kirjapainossa.


title: Se Wsi Testamenti

text: Uudessa testamentissa oli 718 sivua ja runsaasti kuvia. Raamatun tekstin lisäksi siinä oli kaksi alkupuhetta, esipuheet kaikille kirjoille Ilmestyskirjaa lukuun ottamatta sekä selityksiä. Ensimmäinen alkupuhe oli teologinen ja se oli käännetty lähinnä Lutherin ja Kustaa Vaasan Raamatuista. Toinen alkupuhe kertoi kristinuskon tulosta Suomeen sekä Suomen maakunnista ja murteista. Se perusteli, miksi Uusi testamentti oli kirjoitettu pääasiassa Lounais-Suomen murteella.


title: Se Wsi Testamenti

text: Esipuheet olivat käännöstä Vulgatasta ja Lutherin Raamatusta. Ilmestyskirjan esipuhe jätettiin pois siksi, että Lutherin näkemys siitä oli niin kriittinen. Selitykset perustuivat myös Lutherin Raamattuun sekä ruotsinkieliseen Raamattuun.


title: Se Wsi Testamenti

text: On mahdollista, että Agricola on saanut käännöstyöhönsä apua, sillä esimerkiksi Martti Teitti opiskeli hänen kanssaan samaan aikaan Wittenbergissä. Mitään varsinaisia tietoja käännösten mahdollisesta tarkistajasta tai toisesta kääntäjästä ei ole.


title: Se Wsi Testamenti

text: Nykyisin yhtä "Se Wsi Testamenti" -kirjan kappaletta säilytetään Skoklosterin linnassa Ruotsissa.


title: Komipermjakin kieli

text: Komipermjakki eli Permin komi (komipermjakiksi коми-пермяцкöй кыв, коми кыв) on komipermjakkien puhuma suomalais-ugrilainen kieli Venäjällä.


title: Komipermjakin kieli

text:
Komipermjakkia puhutaan etupäässä Permin aluepiiriin kuuluvassa Permin Komin piirikunnassa. Pieniä puhujaryhmiä on myös muualla Permin aluepiirissä sekä Kirovin alueella. Komipermjakkeja on muuttanut paljon muille Venäjän alueille sekä entisen Neuvostoliiton tasavaltoihin.
Vuoden 1989 väestönlaskennan mukaan komipermjakin puhujia oli Neuvostoliitossa 120 000 henkeä, joista 88 000 Permin Komissa ja 17 000 silloisen Permin alueen muissa osissa. Permin Komissa asui 73,0 % puhujien kokonaismäärästä.


title: Komipermjakin kieli

text: Vuoden 2002 väestönlaskennan mukaan komipermjakkia puhui Venäjällä 94 000 henkeä, joista 70 000 (74,4 % kaikista puhujista) Permin Komissa (lukuihin sisältyvät myös komipermjakkia toisena tai vieraana kielenä puhuvat).


title: Komipermjakin kieli

text: Vuonna 1989 Venäjän komipermjakeista 71,1 % puhui komipermjakkia äidinkielenään ja 7,3 % toisena kielenä. Vuoden 2002 väestönlaskennan mukaan kansallisuudeltaan komipermjakeista 98,3 % osaa venäjää (90,8 % vuonna 1989). Permin Komissa asuvista komipermjakeista 83,1 % osaa komipermjakkia. Piirikunnan koko väestöstä 51,6 % osaa komipermjakkia ja 98,4 % venäjää.


title: Komipermjakin kieli

text: Vuoden 2010 väestönlaskennan mukaan Venäjällä on 63 100 komipermjakin puhujaa.


title: Komipermjakin kieli

text: Komipermjakki kuuluu suomalais-ugrilaisten kielten permiläiseen haaraan. Sen lähimmät sukukielet ovat komisyrjääni ja udmurtti. Kielitieteilijät varsinkin Venäjän ulkopuolella pitävät komipermjakkia usein yhtenä komin kielen päämurteista. Niiden katsotaan eriytyneen 1300–1400-luvuilla, jolloin Kaman alueen komit kuuluivat itsenäiseen Suur-Perman ruhtinaskuntaan. Nimitys "komipermjakki" on syntynyt vasta Venäjän vallankumouksen jälkeen. Sitä ennen Permin komeja kutsuttiin "permjakeiksi" (ven. пермяки́) ja heidän kieltään "permjakin kieleksi" (ven. пермя́цкий язы́к). Komipermjakkien itsestään ja kielestään käyttämä nimitys on "komi".


title: Komipermjakin kieli

text: Piirre, joka erottaa komipermjakin kaikista muista suomalais-ugrilaisista kielistä, on sen morfologisoitunut kiinteä sanapaino, esim. "ви́сян" ’sairastat’ – "вися́н" ’sairaus’, "ве́рдас" ’ruokkii’ – "верда́с" ’ruoka’. Venäjän kielen vaikutus on komipermjakissa paljon voimakkaampi kuin komisyrjäänissä. Eräiden arvioiden mukaan venäläisten lainojen osuus tavallisesta puheesta on 30–40 %. Siksi väitetäänkin, että venäjää taitavan syrjäänin on helppo ymmärtää komipermjakkia, kun taas permjakeille komisyrjäänin ymmärtäminen on huomattavasti vaikeampaa.


title: Komipermjakin kieli

text: Komipermjakin kieli jakautuu neljään päämurteeseen. Permin Komissa puhutaan etelä- ja pohjoismurretta. Etelämurre jakautuu Kudymkarin-Invan, Nerdvan, ala-Invan ja Onkovon murteisiin, pohjoismurre Kotšovon, Kosan-Kaman, Mysovon ja ylä-Lupjan murteisiin. Muut päämurteet ovat Kirovin alueen ja Permin aluepiirin koillisosissa puhutut ylä-Kaman murre ja Jazvan komi. Ylä-Kaman eli Zjuzdinin murteessa yhdistyvät syrjäänin ja permjakin piirteet, Jazvan komia pidetään usein erillisenä komin kielen päämurteena. Murteita erottavia piirteitä ovat mm. [l]:n ja [v]:n esiintyminen, sanapaino ja sijamuotojen lukumäärä.


title: Komipermjakin kieli

text: 1860-luvulta lähtien ilmestyi useita komipermjakin kielioppeja, sanastoja ja oppikirjoja. Varsinainen kirjakieli syntyi kuitenkin vasta Venäjän vallankumouksen jälkeen Kudymkarin-Invan murteen pohjalta. 1920-luvun alussa otettiin käyttöön kyrilliseen kirjaimistoon perustuneet Molodtsovin aakkoset ja 1930-luvun alussa siirryttiin latinalaiseen kirjaimistoon. Vuodesta 1938 lähtien komit ovat käyttäneet yhteistä kyrillistä kirjaimistoa, johon on liitetty lisämerkit ӧ ja і. Kirjakielen erikoisuus on komisyrjäänin mukainen äänteen [l] käyttö, joka poikkeaa kaikista komipermjakin murteista.


title: Komipermjakin kieli

text: 1920–1930-luvuilla komipermjakkia ryhdyttiin käyttämään koulussa, lehdistössä ja teatterissa. Samaan aikaan syntyi myös komipermjakkien kaunokirjallisuus. 1950–1960-luvuilla kirjakielen käyttöala alkoi kuitenkin supistua. Kouluissa siirryttiin venäjänkieliseen opetukseen, piirikunnan sanomalehti alkoi ilmestyä venäjäksi ja käännetyn kaunokirjallisuuden julkaisemisesta luovuttiin. 1990-luvulle tultaessa komipermjakin kirjakielen asema oli hyvin marginaalinen.


title: Komipermjakin kieli

text: Nykyään komipermjakkia käytetään opetusvälineenä lastentarhoissa ja kouluissa sitä opetetaan aineena. Sillä julkaistaan kauno- ja lastenkirjallisuutta. Lehdistössä, radiossa ja televisiossa kielen käyttö on vähäistä.


title: Komipermjakin kieli

text: Komipermjakit ovat etnisesti ja kielellisesti pitkälle venäläistyneitä. Kielen julkinen käyttö on vähäistä, eikä se ole viime aikoina juurikaan laajentunut. Vuonna 1992 komipermjakille yritettiin saada virallinen asema Permin Komissa, mutta aloite ei saanut riittävää kannatusta. Maaseudulla kielen asema on melko vahva, mutta Permin Komin taloudellisesta ahdingosta johtuva väestön poismuutto lisää kielellistä assimilaatiota.


title: Västerbotten

text: Västerbotten (joskus myös , ) on yksi Ruotsin maakunnista. Se sijaitsee Pohjois-Ruotsissa Norlannin pääalueella. Västerbottenin pinta-ala on 15 097,6 km². Vuoden 2011 lopussa maakunnassa oli 212 660 asukasta, joten väestötiheys oli 14,1 asukasta neliökilometriä kohti.


title: Västerbotten

text: Maakunnan nimi "Västerbotten" tarkoittaa sananmukaisesti käännettynä "länsipohjaa". Suomessa sijaitsevan Pohjanmaan nimi on ruotsiksi vastaavasti "Österbotten", joka merkitsee "itäpohjaa".


title: Västerbotten

text: Maakunnan suurin kaupunki on Uumaja. Korkein kohta on Åmliden, joka kohoaa 551 metrin korkeuteen.


title: Västerbotten

text: Västerbottenin historiallinen maakunta Ruotsissa ennen vuotta 1809 käsitti myös Ruotsin nykyisen Norrbottenin maakunnan, jota on Ruotsissa alettu pitää omana maakuntanaan vasta Norrbottenin läänin perustamisen jälkeen vuonna 1810, ja siihen kuului vuoteen 1809 myös Tornionjokilaakson nykyään Suomeen kuuluva osa, jonka Ruotsi tuolloin menetti Venäjälle. Tässä vanhassa, vuotta 1810 edeltäneessä laajuudessaan Länsipohjan eli Västerbottenin historiallinen maakunta ulottui nykyisessä Ruotsissa Pohjanlahden länsirannalla Tornionjoesta Uumajanjoen suun eteläpuolelle. Sen alue nykyisessä Ruotsissa jakautuu Västerbottenin ja Norrbottenin lääneihin.


title: Västerbotten

text: Suomenkielisissä yhteyksissä nimitystä Länsipohja voidaan käyttää myös Tornion- ja Muonionjoen molemmin puolin olevasta suomalaisen väestön asuttamasta alueesta nykyisessä Lapin maakunnassa Suomessa ja Norrbottenin läänissä Ruotsissa, tai puhtaasti Suomeen liittyvissä yhteyksissä myös vain tämän alueen nykyään Suomeen kuuluvasta osasta. Muodossa "Länsi-Pohja" nimi on käytössä Suomessa nykyään muun muassa Länsi-Pohjan sairaanhoitopiirin nimessä Kemissä. Tämä osa Länsipohjan historiallisesta maakunnasta saatetaan Suomessa joskus nykyään lukea myös osaksi Pohjanmaan historiallista maakuntaa.


title: Västerbotten

text: Myös Västerbottenin läänin suomenkielinen nimi on joskus "Länsipohjan lääni". Nykyisen Västerbottenin maakunnan eli Västerbottenin historiallisen maakunnan Västerbottenin lääniin kuuluvan osan lisäksi siihen kuuluu myös osa Lapin historiallista maakuntaa Ruotsissa.Västerbottenissa oli vuoden 2011 lopussa yhteensä 212 660 asukasta, jotka kaikki asuivat Västerbottenin läänissä. Läänistä kuuluu osia myös muihin maakuntiin.


title: Norrbottenin lääni

text: Norrbottenin lääni (joskus suom. "Pohjoispohjan lääni", ruots. "Norrbottens län") on pohjoisimman Ruotsin kattava lääni. Lääniin kuuluu koko Norrbottenin maakunta ja pohjoisosa Ruotsin Lapista. Nykyistä Norrbottenin maakuntaa alettiin kuitenkin pitää Ruotsin maakuntana vasta sen jälkeen kun Norrbottenin lääni oli perustettu vuonna 1810. Aikaisemmin Norrbotten luettiin Västerbottenin (suom. "Länsipohja") maakunnan osaksi. Läänin pääkaupunki oli ensin Piitime vuosina 1810–1855 ja vuodesta 1856 lähtien Luulaja. Valtiopäivävaaleissa lääni muodostaa Norrbottenin läänin vaalipiirin.


title: Norrbottenin lääni

text: Vuonna 2007 läänissä oli 359,29 km² peltoa, joten saman ajankohdan maapinta-alaan vertaamalla saadaan peltojen osuudeksi 0,4 prosenttia läänin maapinta-alasta.


title: Norrbottenin lääni

text: Norrbottenin lääni luotiin vuonna 1810 Västerbottenin läänin pohjoisosasta. Piitimen Lappi (Arvidsjaurin ja Arjeplogin kunnat) eivät aluksi kuuluneet lääniin, vaan ne liitettiin siihen vasta vuonna 1837. Malån kunta muodostettiin vuonna 1862 erottamalla se Arvidsjaurista ja Måla liitettiin takaisin Västerbottenin lääniin vuonna 1869. Sen jälkeen läänin rajoja ei ole muutettu. 1990-luvun alusta lähtien läänijaon muuttamisesta on jälleen keskusteltu.


title: Norrbottenin lääni

text: Vaakunaselitys: "Nelijakoinen kilpi: I ja IV kentissä Västerbottenin vaakuna, II ja III kentissä Lapin vaakuna." (Ruotsiksi "Kvadrerad sköld: i fält I och IV Västerbottens vapen, i fält II och III Lapplands vapen".)


title: Norrbottenin lääni

text: Norrbottenin lääninhallitus käytti aluksi Västerbottenin maakuntavaakunaa. Lääninvaakuna vahvistettiin viralliseksi vasta 1930-luvulla ja aiheutti tiettyjä erimielisyyksiä Västerbottenin läänin kanssa. Västerbottenin läänin vaakuna vahvistettiin vasta vuonna 1949. Norrbottenin maakunta sai oman vaakunansa vasta vuonna 1995, mutta se ei aiheuttanut muutoksia Norrbottenin läänin vaakunaan.


title: Norrbottenin lääni

text: Norrbottenin lääni rajoittuu idässä Tornionjokeen ja pohjoisessa Muonionjokeen, joiden toisella puolella sijaitsee Suomen Lapin maakunta. Lännessä lääni rajoittuu Norjaan ja etelässä Västerbottenin lääniin. Norrbottenin lääni on pinta-alaltaan Ruotsin suurin lääni, ja se kattaa noin neljänneksen koko Ruotsin pinta-alasta. Kiirunan kunta on läänin kunnista pinta-alaltaan suurin ja Haaparannan kunta pienin. Luulajan kunta on väkiluvultaan suurin ja Arjeplogin kunta pienin.


title: Norrbottenin lääni

text: Norrbotten on vastakohtien lääni. Siellä sijaitsevat Ruotsin korkein tunturi "Kebnekaise" (noin 2 100 metriä) ja syvin järvi "Hornavan" (232 m). Samaan aikaan kun tunturialueilla maa on ikiroudassa, turistit viettävät aikaansa Perämeren rannikon uimarannoilla.


title: Norrbottenin lääni

text: Eräissä Norrbottenin läänin kunnissa muutkin kielet kuin Ruotsi ovat virallisia kieliä. Saame on virallisena neljässä kunnassa (Arjeplog, Jällivaara, Jokimukka ja Kiiruna). Suomi ja meänkieli ovat virallisena viidessä kunnassa (Jällivaara, Kiiruna, Pajala, Ylitornio ja Haaparanta).


title: Norrbottenin lääni

text: Läänissä on Luulajan ("Luleå Airport"), Arvidsjaurin, Jällivaaran ("Lapland Airport"), Kiirunan ja Pajalan ("Pajala-Ylläs Airport") lentokentät. Norrbottenin lääni on Ruotsin lääneistä ainoa, jossa on sisäistä lentoliikennettä: lentoja on Kiirunasta ja Pajalasta Luulajaan.


title: Norrbottenin lääni

text: Vuonna 2010 Norrbottenin läänissä sijaitsi 89 taajamaa. Seuraavassa on lueteltu läänin 10 suurinta taajamaa.


title: Norrbottenin lääni

text: Läänin pääkaupunkia vastaava keskustaajama on lihavoitu.


title: Norrbottenin lääni

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo läänissä sijaitsevista työpaikoista ja "yöväestö" (ruots. "nattbefolkning") puolestaan läänissä asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus ja kierrätys, energiahuolto ja ympäristötoiminta sekä rakennustoiminta. Muut toimialat on laskettu palveluihin lukuun ottamatta niitä, joiden toimiala on tuntematon.


title: Norrbottenin lääni

text: Norrbottenin lääni kuuluu kokonaisuudessaan Norrbottenin läänin vaalipiiriin. Vuoden 2010 valtiopäivävaaleissa vaalipiirillä oli 9 kiinteää paikkaa (ruots. "fasta mandat") valtiopäiville. Kiinteiden paikkojen lisäksi valtiopäivävaaleissa on koko maassa 39 tasauspaikkaa (ruots. "utjämningsmandat"), jotka jaetaan vaalipiirien kesken vasta vaalien jälkeen.


title: Norrbottenin lääni

text: Yhteensä vaalipiiristä valittiin 9 valtiopäiväedustajaa, ja seuraavassa on esitetty viimeisimpien valtiopäivävaalien tulos.


title: Norrbottenin lääni

text: Norrbottenin lääni kuuluu kokonaisuudessaan Norrbottenin läänin maakäräjäkuntaan. Ruotsissa maakäräjäkunnat vastaavat pääasiassa yhteiskunnan julkisesti rahoitetusta terveydenhuollosta. Lisäksi maakäräjäkunta huolehtii yleisesti liikenteestä, vastaa tietyistä aluekehittämiseen liittyvistä tehtävistä ja tuottaa kulttuuritoimintaa.


title: Norrbottenin lääni

text:
Maakäräjäkunnat perustettiin Ruotsiin vuonna 1863. Maakäräjäkunnan valtuusto (ruots. "landstingsfullmäktige") valitaan samaan aikaan kuin valtiopäiväedustajat ja kunnanvaltuustot. Vaaleja varten Norrbottenin lääni on jaettu seuraaviin 5 vaalipiiriin:
Valtuuston paikoista yhdeksän kymmenesosaa on kiinteitä paikkoja (ruots. "fasta mandat") ja niiden lisäksi yksi kymmenesosa on tasauspaikkoja (ruots. "utjämningsmandat"). Maakäräjäkunnan valtuustossa on yhteensä kaikkiaan 71 paikkaa, ja seuraavassa on esitetty viimeisimpien maakäräjäkuntavaalien tulos.


title: Norrbottenin lääni

text: Muiden puolueiden äänistä Norrbottens Sjukvårdsparti sai 16,37 %, mikä oikeutti 13 paikkaan maakäräjäkunnan valtuustossa. Muut puolueet saivat 2,83 % äänistä, mikä ei oikeuttanut paikkoihin maakäräjäkunnan valtuustossa.


title: Norrbottenin lääni

text: Vuoden 1952 kuntauudistuksessa Norrbottenin läänissä ei tehty yhtäkään kuntaliitosta. Nykyinen kuntajako on peräisin 1970-luvun kuntauudistuksesta. Norrbottenin läänissä on nykyään 14 kuntaa. Haaparanta on yksi niistä Ruotsin kunnista, joka on ottanut uudelleen käyttöön kaupunkinimityksen silloin, kun sillä ei ole oikeudellista merkitystä.


title: Norrbottenin lääni

text: Vuoden 2011 lopussa 11,1 prosenttia läänin väestöstä oli ulkomaalaistaustaisia, joista 9,2 prosenttia oli syntynyt ulkomailla.


title: Norrbottenin lääni

text: Hieman vanhempien vuoden 2009 lopun tietojen mukaan läänissä asui 11 008 Suomessa syntynyttä, mikä vastasi 4,4 prosenttia läänin väestöstä.


title: Norrbottenin lääni

text: Vielä vanhempien vuoden 1984 lopun tietojen mukaan 5,9 prosenttia läänin asukkaista oli ulkomailla syntyneitä. Tuolloin läänissä asui 12 479 Suomessa syntynyttä, mikä vastasi 4,7 prosenttia läänin väestöstä.


title: Norrbottenin lääni

text: Vuoden 2010 tietojen mukaan 20 vuotta täyttäneiden läänin asukkaiden mediaaninettotulot olivat 185 707 kruunua.


title: Norrbottenin lääni

text: Vuoden 2011 lopussa läänin väestö jakautui eri ikäryhmiin seuraavasti:


title: Norrbottenin lääni

text:
Norrbottenin läänissä oli vuoden 2011 lopussa yhteensä 248 545 asukasta, jotka jakaantuivat eri maakuntiin seuraavasti:
Norrbottenin maakunta kuuluu lääniin kokonaan, mutta Lappi kuuluu lääniin vain osittain.


title: Euroopan jalkapalloliitto

text: Euroopan jalkapalloliitto eli Uefa () on vuonna 1954 perustettu jalkapalloliitto, joka käsittää eurooppalaiset jalkapalloliitot sekä lisäksi muutaman varsinaisen Euroopan ulkopuolisen valtion jalkapalloliiton.


title: Euroopan jalkapalloliitto

text: Uefa järjestää lukuisia kilpailuja sekä maajoukkueille että seurajoukkueille. Näistä merkittävimmät ovat maajoukkueiden EM-kilpailut ja seurajoukkueiden Mestarien liiga.


title: Euroopan jalkapalloliitto

text: Uefan puheenjohtajana toimi 2007–2015 ranskalainen Michel Platini, jonka kausi päättyi korruptioon. Hän voitti vuonna 2007 äänestyksessä istuvan puheenjohtajan, ruotsalaisen Lennart Johanssonin äänin 27–23. Johansson oli toiminut tehtävässä vuodesta 1990. Uefan pääsihteeri on skotlantilainen David Taylor.


title: Euroopan jalkapalloliitto

text: Uefa perustettiin 15. kesäkuuta 1954 Baselissa Sveitsissä, Ranskan, Italian ja Belgian jalkapalloliittojen neuvotteluiden tuloksena. Uefan päämaja sijaitsi vuoteen 1959 asti Pariisissa, jonka jälkeen se siirrettiin Berniin Sveitsiin. Uefan hallinnollinen keskus on sijainnut Nyonissa Sveitsissä vuodesta 1995. Liiton ensimmäinen puheenjohtaja oli Ebbe Schwartz. Uefa koostui alkujaan 25 kansallisesta jalkapalloliitosta. Nykyään siihen kuuluu 54 kansallista jalkapalloliittoa.


title: Euroopan jalkapalloliitto

text: Fifan eettinen komitea määräsi 21. joulukuuta 2015 Fifan puheenjohtajalle Sepp Blatterille ja Uefan puheenjohtajalle Platinille kahdeksan vuoden toimintakiellon kaikessa jalkapallotoiminnassa korruption vuoksi. Perusteluna on Blatterin helmikuussa 2011 Platinille antama 1,8 miljoonan euron suuruinen palkkio, jolle ei löytynyt asiallista perustetta. Molemmat saivat myös sakot. Molemmat ilmoittivat valittavansa päätöksistä urheilun kansainväliseen vetoomustuomioistuimeen CASiin.


title: Euroopan jalkapalloliitto

text: Osa hallituksen jäsenistä valitaan 4 vuodeksi kerrallaan ja osa 2 vuodeksi. Vuonna 2018 Euroopan jalkapalloliiton hallituksen jäsenistä 96 % oli miehiä (23 henkilöä) ja 4 % oli naisia (1 henkilö).


title: Pietarinkirkko

text: Pietarinkirkko () on Vatikaanivaltiossa sijaitseva kirkko, joka myös toimii maan pääkirkkona. Rooman arkkihiippakunnan ja siten paavin tuomiokirkko on kuitenkin Lateraanikirkko. Pietarinkirkko on pääosin peräisin 1600-luvulta, vaikkakin sen rakennustyöt aloitti jo paavi Julius II vuonna 1506. Kirkon fasadi valmistui vuosien 1612 ja 1616 välillä, ja paavi Urbanus VIII vihki kirkon virallisesti käyttöön marraskuun 18. päivänä vuonna 1626.


title: Pietarinkirkko

text: Pietarinkirkon pituus on 212 metriä, korkeus 133 metriä ja pinta-ala 23 000 m². Kokonsa perusteella Pietarinkirkko on maailman suurin uskonnollinen rakennus, vaikkakin joidenkin olemassa olevien kirkkojen, kuten Norsunluurannikon Notre-Dame de la Paixin, pinta-ala sekä korkeus ovat sitä suurempia.


title: Pietarinkirkko

text: Pietarinkirkko sijaitsee paikalla, jossa aiemmin oli keisari Caligulan aloittama ja Neron valmiiksi saattama sirkus. Sirkuksen pohjoispuolella kulki tie, "Via Cornelia", jonka varrella oli pakanallisia hautoja. Roomalaisen tradition mukaan apostoli Pietari ristiinnaulittiin vuonna 67 Neron sirkuksessa "inter duas metas" eli kilpa-ajoradan keskikorokkeen (spina) kääntöpisteiden (meta) puolivälissä sen obeliskin juurella, joka on nykyään Pietarinaukiolla.


title: Pietarinkirkko

text: Kristityt hautasivat apostolin jäännökset Via Cornelian hautausmaalle, jonka päälle Konstantinus Suuri rakensi 324 uuden basilikan Pyhän Pietarin kirkoksi. Rakennustyö saatiin päätökseen viisi vuotta myöhemmin. Nykypäivänä tästä rakennuksesta käytetään nimeä "Vanha Pietarinkirkko".


title: Pietarinkirkko

text: Konstantinuksen basilikan rakentamispaikan valintaan vaikutti perimätieto apostoli Pietarin kuolin- ja hautapaikasta. Tämän perimätiedon mukaan apostoli Pietarin ruumis tuotiin Vatikaani-nimiselle kukkulalle, jonne se myös haudattiin.


title: Pietarinkirkko

text: Avignonin vankeuden ja vastapaavien ajanjakson päätyttyä paavi palasi pysyvästi takaisin Roomaan. Vatikaanin palatsi ja vanha Konstantinuksen aikainen basilika olivat paavin poissa ollessa jääneet rappiolle, ja Nikolaus V:n pontifikaatin alkaessa basilikan kunto oli jo hälyttävä, joten pian heräsi ajatus sen korjaamisesta ja laajentamisesta. Pian kävi ilmeiseksi, että peruskorjausta parempi vaihtoehto olisi uuden kirkon rakentaminen. Paavi Nikolaus V pyysi tehtävään arkkitehti Bernardo Rossellinon, jonka suunnittelema basilika oli uskollinen vanhalle pylväshallin tyyliselle pohjakaavalle, paitsi että lisäyksenä Rossellino oli piirtänyt kupolin ristin sakaroiden yhtymäkohtaan. Tämän suunnitelman perusteella valmistui aikanaan vain uusi kuori "Tribuna di San Pietro", koska Nikolaus V kuoli 1455.


title: Pietarinkirkko

text: Giuliano da Sangallo korjasi vanhaa basilikaa Paavali II:n käskystä, mutta hänet vapautettiin tehtävästään 1471, eikä hän palannut asiaan yli kolmeenkymmeneen vuoteen. Paavi Sixtus IV oli innokas uuden rakennuttaja, kuten Sikstuksen kappelikin osoittaa, mutta hänkin tyytyi vain korjaamaan vanhaa basilikaa ilman aikomustakaan korvata sitä uudella.


title: Pietarinkirkko

text: Pyhälle istuimelle 1503 noussut Julius II halusi rakentaa itselleen Giuliano da Sangallon myötävaikutuksella valtavan mausoleumin, jota varten Michelangelo palkattiin veistämään kuvapatsaita. Pian paavi kuitenkin hylkäsi ajatuksen erillisestä hautamuistomerkistä ja päätti palata Nikolaus V:n suunnitelmien pariin kokonaan uuden kirkon rakentamiseksi. Vanha Pietarinkirkko oli jo yli tuhat vuotta vanha, sen arkkitehtuuri oli vanhanaikaista ja kunto huolestuttava Nikolaus V:n ja muiden paavien restaurointitöistä huolimatta. Kaiken lisäksi tilat eivät riittäneet vastaanottamaan kaikkia Pietarin haudalle saapuvia pyhiinvaeltajia. Roomalaisten vastustuksesta huolimatta Julius II muurasi Pietarinkirkon peruskiven 18. huhtikuuta 1506, ja työt alkoivat Donato Bramanten suunnitelmien pohjalta.


title: Pietarinkirkko

text: Rakennustyöt saatiin päätökseen vasta yli sata vuotta myöhemmin Paavali V:n aikana 1615. Tällä välin vanha Pietarinkirkko oli kaiken aikaa toiminnassa, sillä sitä purettiin vain sitä mukaa kuin uudisrakennuksen työt etenivät.


title: Pietarinkirkko

text: Donato Bramante, jota pidettiin yhtenä sen ajan suurimmista arkkitehdeista, oli uuden kirkon ensimmäinen pääarkkitehti. Hän suunnitteli renessanssihenkisen keskeiskirkon, jonka periaatteet ovat nähtävissä Pietarinkirkossa edelleen. Bramanten alkuperäisessä suunnitelmassa oli useita satelliittikupoleja, jotka ympäröivät suurta puolipallon muotoista keskuskupolia. Hän suunnitteli myös sivukappeleita, joissa olisi ollut torneja. Paavi Julius II kuoli 1513 ja Bramante 1514, mikä jätti rakennushankkeen jälleen tyhjän päälle. Kirkosta olivat valmiina vasta keskuskupolin neljä tukipilaria ja niitä yhdistävät holvikaaret..


title: Pietarinkirkko

text: Julius II:n seuraaja pyhällä istuimella oli paavi Leo X. Hän oli vaikeassa tilanteessa: vanha basilika oli puolittain purettu ja ilman kattoa, eikä uusikaan ollut vielä alkua pidemmällä. Jo heti virkaan astuttuaan, kun Bramante vielä oli elossa, paavi oli kutsunut Giuliano Sangallon takaisin ja nimennyt hänelle kaksi avustajaa - Fra Giovanni Giocondon ja paremmin maalarina tunnetun Rafaelin. Alkava uskonpuhdistusliike horjutti katolisen kirkon asemaa, mikä vaikeutti töitä entisestään, sillä Pietarinkirkon rakennustöitä rahoitettiin kirkollisveroilla ja anekaupalla. Ongelmat eivät olleet pelkästään taloudellisia, sillä Bramanten rakenteissa oli tehty virheitä, jotka vaativat korjausta, ennen kuin töissä voitiin edetä. Giocondon kuoltua ja Sangallon vetäydyttyä vanhuuden lepoon Rafaelista tuli pääarkkitehti, ja hän sai avustajakseen Antonio da Sangallo nuoremman. Parivaljakko otti etäisyyttä Bramanten suunnitelmaan ja esitteli paaville mallin, jossa kirkko oli muutettu latinalaiseksi ristiksi. Mutta ennen kuin mitään konkreettista tapahtui, Rafael kuoli yllättäen 37-vuotiaana 1520. Hänen tilalleen Antonio Sangallon kumppaniksi valittiin Baldassare Peruzzi.


title: Pietarinkirkko

text: Leo X:n seuraajat Hadrianus VI ja Klemens VII saivat tuta koko protestanttisen liikkeen voiman, ja heidän päähuomionsa suuntautui paaviuden puolustamiseen kirkon rakentamisen kustannuksella. Rooman ryöstössä 1527 paavi Klemens VII pakeni Passetto di Borgoa pitkin Castel Sant'Angelon linnoitukseen, jossa hän piileskeli kuukausia. Rooman ryöstö hajotti Rafaelin kokoaman taiteilijaryhmän ja merkitsi täysrenessanssin kauden loppua, jonka jälkeen arkkitehtuurissa ja kuvataiteissa siirryttiin manierismina tunnetun uhmakkaan siirtymäkauden jälkeen lopulta barokkiin.


title: Pietarinkirkko

text: Michelangelon nimitys pääarkkitehdiksi 1546 oli paavi Paavali III:n pitkäaikaisten toiveiden täyttymys, mutta Sangallon kannattajia raivostutti se, että Michelangelo halusi työskennellä ilman eri korvausta vain "kiintymyksestä Jumalaan ja kunnioituksesta apostoli Pietaria kohtaan" ja että hän oli saanut paavilta lähestulkoon vapaat kädet työn suhteen.


title: Pietarinkirkko

text: Michelangelo palasi lähtöpisteeseen ja jatkoi siitä, mihin Bramante oli jäänyt. Vaikka Bramante oli eläessään syrjinyt Michelangeloa, tämä ylisti edeltäjäänsä suurimpien arkkitehtien veroiseksi. Michelangelon mielestä kaikki Bramanten seuraajat olivat sen sijaan vieneet suunnitelmaa kauemmaksi ihanteista. Niinpä Michelangelo ottikin lähtökohdaksi jälleen symmetrisen keskeiskirkon. Hän karsi pois kaiken ylimääräisen, kuten Bramanten kellotornit, piirsi kupolin uudelleen jähmeämmäksi ja suipommaksi ja vahvisti rakenteita, jotka olivat hänen suunnitelmilleen liian hentoja. Michelangelo arvosteli samalla lakkaamatta Antonio da Sangallon suunnitelmaa valon puutteesta ja piti sitä niin labyrinttimaisena, että se "tarjosi suojapaikan rosvoille, väärän rahan tekijöille ja nunnien raiskaajille".


title: Pietarinkirkko

text: Kolmessa vuodessa Michelangelo sai valmiiksi eteläisen poikkilaivan, mutta Paavali III:n kuolema laski hänen mielialaansa ja intoaan. Uusi paavi Julius III kuitenkin antoi edeltäjänsä tavoin täyden tukensa Michelangelolle, mikä olikin tarpeen, sillä ketään kumartamattomalla taiteilijalla oli paljon vastustajia, kuten Pietarinkirkon rakennuslautakunta "Fabbrica di San Pietro". Sen jäsenet syyttivät Michelangeloa salailusta. Arkkitehti puolestaan väitti, että lautakunta ei kyennyt ohjaamaan varoja rakennustöihin. Juuri kun työt olivat siinä vaiheessa, että päästiin aloittamaan hankalinta vaihetta, kupolia, rakentaminen seisahtui väliaikaisesti varojen puutteessa. Jo iäkäs Michelangelo kävi enää harvoin työmaalla, jonne hän lähetti edusmiehensä. Tästä seurasi väärinkäsityksiä ja virheitä rakenteissa. Fabbrica yritti leimata arkkitehdin vanhuudenhöperöksi saadakseen virkaan oman miehensä, mutta Pius IV tuki Michelangeloa.


title: Pietarinkirkko

text: Michelangelon kuollessa 1564 eteläinen poikkilaiva oli valmis, ja pohjoinen poikkilaiva sekä kupolin rumpu olivat nekin lähes valmiit. Michelangelon kauden suurin anti rakennushankkeelle on kirkon suuri kupoli, jonka hän suunnitteli käyttäen esikuvana Brunelleschin Firenzen Duomoon rakentamaa kupolia. Pietarinkirkon kupoli ei kuitenkaan ehtinyt valmistua Michelangelon elinaikana.


title: Pietarinkirkko

text: Pius IV haki Michelangelolle pitkään korvaajaa nimittäen lopulta Pirro Ligorion ja Jacopo Barozzi da Vignolan, jotka saivat tiukat ohjeet pitäytyä suuren edeltäjänsä piirustuksissa. Ligorio yritti poiketa niistä seuraavan paavin, Pius V:n aikana, joka kuitenkin erotti Ligorion 1566.


title: Pietarinkirkko

text: Vignola oli Pietarinkirkon ensimmäinen varsinainen ammattiarkkitehti, sillä aiemmat olivat jakaneet kykynsä ja voimavaransa useille taiteen aloille renessanssille ominaisen yleisneron, "huomo universalen", tapaan. Tästä huolimatta Vignolan aikaansaannokset olivat vähäisiä ja hänen kädenjälkensä melko näkymätöntä. Vignola toimi Ligorion jälkeen pääarkkitehtina kuolemaansa 1573 saakka, mutta oli loppuvuosinaan usein poissa, minkä lisäksi paavi Pius V kävi taistelua uskottomia ja vääräoppisia vastaan rakennustöiden kustannuksella.